sagorsarker/bangla-wikipedia huggingface dataset:
এলু

এলু আধুনিক সিংহলি এবং ধিবেহী ভাষার প্রাচীনতম রূপ। এই ভাষাটি সিংহলের কোনো কোনো স্থানে 'হিলু', 'হেলা' বা 'হেলু' নামেও পরিচিত। আনুমানিক খ্রিস্টীয় ৭০০ থেকে ১৪০০ পর্যন্ত এই ভাষা প্রচলিত ছিলো। পালি ভাষা বিশারদ টমাস উইলিয়াম রিস ডেভিডস এলু-কে "সিংহলের প্রাকৃত" রূপে উল্লেখ করেছেন। সিংহলে দুটি ভাষা বিদ্যমান- ১। সিংহলী (সীহল) ভাষা, এটি আর্যগোষ্ঠীর ভাষা; এটি বাংলা, হিন্দি, মারাঠি, গুজরাতির মতো ভারতের আদি আর্য ভাষা (বৈদিক সংস্কৃত) থেকে উদ্ভূত। এবং ২। দ্রাবিড়-গোষ্ঠীর তামিল ভাষা। পশ্চিম ভারত (লাট, বা লাড়<লাল>, অর্থাৎ দক্ষিণ সিন্ধুপ্রদেশ ও গুজরাত) হতে ঐ অঞ্চলের প্রাকৃত ভাষাকে নিয়ে খ্রিস্টপূর্ব প্রথম সহস্রকের দ্বিতীয়ার্ধ হতে ভারতীয় আর্যভাষী ঔপনিবেশিকেরা লঙ্কা দ্বীপে গিয়ে বসবাস করতে শুরু করে। লঙ্কা দ্বীপে বা সিংহলে এই ভারতীয় আর্যভাষা পরিবর্তন-ধর্ম অনুসারে এবং নতুন পরিবেশের প্রভাবে বিশিষ্ট পথে চলতে থাকে। দীর্ঘ পরিবর্তনের মধ্য দিয়ে বৈদিক সংস্কৃত পশ্চিম ভারতের প্রাকৃত বা লাট প্রাকৃতের রূপ লাভ করে। অতঃপর তা খ্রীস্ট জন্মের অব্যবহিত পূর্ব হতে খ্রিস্টীয় সপ্তম-অষ্টম শতকের মধ্যবর্তী সময়ে সিংহলী প্রাকৃতের রূপ ধারণ করে। এরপর তার নাম হয় সিংহলী অপভ্রংশ যার লোক-প্রচলিত নাম নাম 'এলু'। আনুমানিক ১৫০০ খ্রীস্টাব্দের পর হতে তা আধুনিক বা নব্য সিংহলীর রূপ ধারণ করে। এলু নামের ব্যুৎপত্তি এইভাবে হওয়া সম্ভবঃ ' সিংহল > সীহলো > সীহলু > হিঅলু > হেলু > এলু'- এই শব্দের 'ল' হলো মূর্ধণ্য 'ল', যা বৈদিক সংস্কৃতে ও কোনো কোনো প্রাকৃতে বিদ্যমান ছিলো, এবং এখনও পাঞ্জাবী, সিন্ধী, রাজস্থানী, গুজরাতী, মারাঠি ও ওড়িয়াতে এই 'ল'-এর অস্তিত্ব আছে।
সিংহলের প্রাকৃতের প্রাচীনতম নিদর্শন ব্রাহ্মীলিপিতে লেখা খ্রীস্টপূর্ব তৃতীয় শতকের কতকগুলি শিলালিপিতে পাওয়া যায়। পরবর্তীকালে খ্রিস্টীয় পঞ্চম, ষষ্ঠ ও সপ্তম শতকের সিংহলী প্রাকৃতের কোনো বই মেলেনি, কেবল সিগিরিয়া পাহাড়ের গায়ে আঁচড়-কাটা কতকগুলি ছোটো ছোটো কতকগুলি কবিতা পাওয়া যায়। পরে এই প্রাকৃত যখন এলুর রূপ ধারণ করে, তখন থেকে এই এলুতে রচিত কিছু গদ্য পুস্তক পাওয়া যায়। ' দম-পিয়-অটু-ব-গ্যাটপদ-সন্নয়' - ধর্মপদ গ্রন্থের শব্দের টীকা- খ্রিস্টীয় দশম শতকে লিখিত এলুর সর্বপ্রাচীন উপলবদ্ধ পুস্তক। বুদ্ধদেবের শিক্ষাবিষয়ক গ্রন্থ 'অমা-রতুব' (অমৃত স্রোত) রাজা প্রথম অগগবোধি বা অগ-বো-র সময়ে লিখিত, এইধরনের ইতিকথা আছে, বৌদ্ধ ধর্ম ও ইতিহাস সংক্রান্ত আরও কতকগুলি বই এলুতে পাওয়া যায়। 'সিদত-সঙ্গরাব' এলু ভাষায় রচিত প্রাচীনতম ব্যাকরণ। ধীরে ধীরে এলু পঞ্চদশ শতক হতে আধুনিক সিংহলীতে রূপান্তরিত হতে শুরু করে এবং সেইসাথে এলুর কিছু লক্ষ্যনীয় বৈশিষ্ট্য পরিস্ফূট হয়, যেমন - ব্যাপকভাবে সংস্কৃত বা আদি আর্য-ভাষার ধ্বনি বিলোপ, ধ্বনি পরিবর্তন ও স্বরধ্বনির লোপ ঘটতে দেখা যায়। যেমন- 'হস্ত > অৎ ; দন্ত > দৎ ; বোধি > বোহি > বই > বো ; ঘৃত > গিয় > গী ; সিংহ > সী, ' ইত্যাদি। আধুনিক সিংহলীতে আজকাল প্রচুর সংস্কৃত, (তৎসম) ও পালি শব্দ ব্যবহৃত হয় ; এর ফলে শুদ্ধ এলুর ব্যবহার হ্রাস পেয়েছে।
প্রকৃতই এলু একটি প্রাকৃত ভাষা হওয়ার কারণে পালি প্রভৃতি প্রাকৃতের সাথে এর নিবিড় যোগ। এলুর শব্দভাণ্ডারের একটা বড় অংশের সঙ্গে পালির হুবহু মিল, যে কারণে বিভিন্ন শব্দগত ও রূপগত পরিবর্তন অতি সহজে পালি বা সংস্কৃত থেকে এলু নিজের করে নিতে পেরেছে। তাই কখনও কখনও এলু ভাষার কোনো শব্দ প্রকৃতই তা প্রাচীন প্রাকৃত থেকে এসেছে না সংস্কৃত ভাষা থেকে এসেছে তা বোঝা কঠিন হয়ে দাঁড়ায়।
অরুণাচল প্রদেশের জেলার তালিকা

অরুণাচল প্রদেশে ১৯টি জেলা রয়েছে। ভারতে জেলা বলতে বোঝানো হয় একজন জেলা প্রশাসক বা জেলা ম্যাজিস্ট্রেটের অধীনে চালিত একটি প্রশাসনিক একক। জেলা প্রশাসক বা জেলা ম্যাজিস্ট্রেটকে সহায়তা করার জন্য রাষ্ট্রের প্রশাসনিক চাকুরির বিভিন্ন শাখার কতিপয় কর্মকর্তা ও কর্মচারী থাকেন। ভারতের পুলিশ সার্ভিসের একজন পুলিশ সুপার জেলার আইন শৃঙ্খলা রক্ষার দায়িত্বে নিয়োজিত থাকেন।
২০১৫ সালে, ১৯ জেলা নিয়ে গঠিত ছিলো। সেসব জেলার অধিকাংশই বিভিন্ন আদিবাসী জনগোষ্ঠী ও ক্ষুদ্র জাতিসত্তা নিয়ে গঠিত। জেলাগুলো হচ্ছে:
নেপালে পর্যটন

জানাকি মন্দির, যেথানে নেপালী দেবী সীতা ভারতীয় যুবরাজ রামকে বিবাহ করেন।
নেপালের রাষ্ট্রীয় ধর্ম হচ্ছে হিন্দু ধর্ম এবং পশুপতিনাথ মন্দির, বিশ্বের সর্ববৃহত্তম শিব মন্দির যা কাঠমন্ডুতে অবস্থিত, যা হাজারো তীর্থযাত্রী এবং পর্যটককে আকর্ষিত করে। অন্যান্য হিন্দু তীর্থস্থানগুলো হল- স্বর্গাদ্বারী মন্দির কমপ্লেক্স যা পিয়ুথান জেলায় অবস্থিত, জানাকি মন্দির যা নেপালের মিথিলা অঞ্চলের জানাকপুরধামে অবস্থিত, গোসাইনকুন্ডা লেক, দেবঘাট মন্দির, গোরখা জেলায় মনাকামানা মন্দির এবং ফুংলিং এর নিকটে পাথিভারা, পালপা জেলার নেপাল মহামরিয়ুনযায়া শিবাসন যেখানে ভগবান শিবের সর্ব বৃহৎ ধাতব মূর্তি অবস্থিত।
নেপাল এমন এক জনপদ যেখানে মাউন্ট এভারেস্ট, পৃথিবীর সর্বোচ্চ উচ্চতম পবর্তশিঙ্গ, অবস্থিত। নেপালে আগত পর্যটকদের জন্য গুরুত্বপূণ আকর্ষণীয় দিকগুলো হল পর্বতারোহণ ও বিভিন্ন প্রকারের রোমাঞ্চকর পর্যটন এবং ইকোট্যুরিজম। লুম্বিনি, গৌতম বুদ্ধের জন্মস্থান, দক্ষিণ নেপালে অবস্থিত এবং সমগ্র নেপালজুড়ে বহু গুরুত্বপূর্ণ ধর্মীয় তীর্থস্থান রয়েছে।
২০১২ সালের এক জরিপ মতে, নেপালে পর্যটকদের ভ্রমণের হার ছিল ৯.৮%। ২০১১ সালে পর্যটকদের সংখ্যা বৃদ্ধি পেয়ে তা ২১.৪% পৌঁছায়, যা ছিল নেপাল পর্যটন বছর (এনটিওয়াই)। নেপাল পর্যটন বোর্ডের (এনটিবি) পরিসংখ্যান অনুযায়ী, ২০১২ সালে বিমান পথে ৫৯৮,২০৪ জন বিদেশী পর্যটক নেপালে ভ্রমণের জন্য আসেন। নেপাল সরকার ২০১১ সালকে নেপাল পর্যটন বছর (এনটিওয়াই)হিসেবে ঘোষণা করে এবং এক মিলিয়ন বিদেশী পর্যটক ভ্রমণের জন্য সে বছর নেপালে আসবে বলে আশা করেছিল। পযর্টন খাত নেপালের দারিদ্র বিমোচনে একটি অন্যতম পন্থা এবং দেশটির বৃহত্তর সামাজিক ঐক্য অর্জনের সহায়ক হিসেবে গণ্য করা হয়। নেপালের সরকার লুম্বিনি – প্রভু বুদ্ধের জন্মস্থানকে বিশ্বময় জনপ্রিয় করার প্রয়াসে ২০১২ সালকেও লুম্বিনি পর্যটন বছর ২০১২ হিসেবে ঘোষণা করেন।
২০০৭ সালে, ৫২৬,৭০৫ জন বিদেশী পর্যটক নেপাল ভ্রমণ করেন যা আগের বছরের তুলনায় ৩৭.২% বেশি। ২০০৮ সালে প্রায় ৫ শতাংশ হ্রাস পেয়ে পর্যটকের সংখ্যা ৫০০,২৭৭ এ দাঁড়ায়।
২০০৮ সালে, নেপালে আগত পর্যটকদেরে ৫৫.৯% ছিল এশিয়ার (ভারতের ১৮.২%), ২৭.৫% পশ্চিম ইউরোপের, ৭.৬% উত্তর আমেরিকার, ৩.২% অস্ট্রেলিয়ার এবং ২.৬% প্যাসিফিক অঞ্চল, ২.৬% পূর্ব ইউরোপের, ১.৫% মধ্যীয় এবং দক্ষিণ আমেরিকার, ০.৩ আফ্রিকার এবং ১.৪% অন্যান্য দেশের পর্যটক ছিল।
জানাকি মন্দির, যেথানে নেপালী দেবী সীতা ভারতীয় যুবরাজ রামকে বিবাহ করেন।
নেপালের রাষ্ট্রীয় ধর্ম হচ্ছে হিন্দু ধর্ম এবং পশুপতিনাথ মন্দির, বিশ্বের সর্ববৃহত্তম শিব মন্দির যা কাঠমন্ডুতে অবস্থিত, যা হাজারো তীর্থযাত্রী এবং পর্যটককে আকর্ষিত করে।
অন্যান্য হিন্দু তীর্থস্থানগুলো হল- স্বর্গাদ্বারী মন্দির কমপ্লেক্স যা পিয়ুথান জেলায় অবস্থিত, জানাকি মন্দির যা নেপালের মিথিলা অঞ্চলের জানাকপুরধামে অবস্থিত, গোসাইনকুন্ডা লেক, দেবঘাট মন্দির, গোরখা জেলায় মনাকামানা মন্দির এবং ফুংলিং এর নিকটে পাথিভারা, পালপা জেলার নেপাল মহামরিয়ুনযায়া শিবাসন যেখানে ভগবান শিবের সর্ব বৃহৎ ধাতব মূর্তি অবস্থিত।
সিঙ্গাপুর উদ্ভিদ উদ্যান

সিঙ্গাপুর উদ্ভিদ উদ্যান হচ্ছে ১৫৬ বছর বয়সী একটি গ্রীষ্মমণ্ডলীয় বাগান যেটি সিঙ্গাপুরের প্রধান বিক্রয় কেন্দ্রের উপকন্ঠ বরাবর অবস্থিত। এটি তিনটি বাগানের একটি এবং একমাত্র গ্রীষ্মমণ্ডলীয় বাগান, যা ইউনেস্কো বিশ্ব ঐতিহ্যবাহী স্থান হিসেবে চিহ্নিত। উদ্ভিদ উদ্যানটি ২০১৩ সাল থেকে এশিয়ার সর্বাধিক আকর্ষণীয় উদ্যান হিসাবে ট্রিপএডভাইজর ট্রাভেলার্স চয়েস অ্যাওয়ার্ডস সম্মননা প্রাপ্ত। এটি ২০১২ সালে আন্তর্জাতিক উদ্যান পর্যটন পুরস্কারের উদ্বোধনী বছরের 'বর্ষসেরা উদ্যান' হিসাবে ঘোষিত হয় এবং ২০০৮ সালে ম্যালিয়ান তিন তারকা রেটিং হিসাবে ভূষিত হয়।
রনিল বিক্রমসিংহ

রনীল শ্রীয়ান বিক্রমাসিংহে, এমপি (,; জন্ম: ২৪ মার্চ, ১৯৪৯) সিলন ডমিনিয়নে জন্মগ্রহণকারী শ্রীলঙ্কার বিশিষ্ট রাজনীতিবিদ। তিনি একাধারে শ্রীলঙ্কার বর্তমান রাষ্ট্রপতি, ইউনাইটেড ন্যাশনাল পার্টির দলনেতা ও কলম্বো জেলার সংসদ সদস্য হিসেবে দায়িত্ব পালন করছেন। এছাড়াও, ইউনাইটেড ন্যাশনাল ফ্রন্টের প্রধান হিসেবে অক্টোবর, ২০০৯ সাল থেকে দলীয় জোটের প্রধান হিসেবে মনোনীত হয়েছেন রনীল বিক্রমাসিংহে।
সাবেক সমসমাজপন্থী এসমন্ড ও নলীনি বিক্রমাসিংহে দম্পতির দ্বিতীয় পুত্র তিনি। এসমন্ড বিক্রমাসিংহে সংবাদপত্রের গ্রুপ লেক হাউজের প্রধান। তার পৈতৃক সম্পর্কীয় কাকা লক্ষ্মণ বিক্রমাসিংহে শ্রীলঙ্কা চার্চে বিশপ ছিলেন। এছাড়াও, প্রয়াত রাষ্ট্রপতি জুনিয়াস রিচার্ড জয়েবর্ধনের ভাইপো তিনি।
কলম্বোর রয়্যাল কলেজে অধ্যয়ন করেন। সিলন বিশ্ববিদ্যালয়ের আইন অনুষদে ভর্তি হন। স্নাতক ডিগ্রী লাভের পর শ্রীলঙ্কা ল' কলেজ থেকে আইন পরীক্ষায় অংশ নেন। ১৯৭২ সালে এডভোকেট হিসেবে শপথ গ্রহণ করেন তিনি।
ইউনাইটেড ন্যাশনাল পার্টিতে (ইউএনপি) যোগ দেন। ১৯৭০-এর দশকের মধ্যভাগে কেলানিয়া নির্বাচনী এলাকায় প্রধান সংগঠকের দায়িত্ব পালন করেন। এরপর ১৯৭৭ সালে বিয়াগামা নির্বাচনী এলাকা থেকে সংসদীয় নির্বাচনে প্রতিদ্বন্দ্বিতা করে জয়লাভ করেন।
জুনিয়াস রিচার্ড জয়াবর্ধনের নতুন সরকার গঠিত হলে পররাষ্ট্রবিষয়ক উপ-মন্ত্রী হন। এরপর যুব ও কর্মসংস্থান বিষয়ক মন্ত্রীর দায়িত্ব পান। এরফলে শ্রীলঙ্কার সর্বকনিষ্ঠ মন্ত্রীর মর্যাদা পান। পরবর্তীতে শিক্ষামন্ত্রী হিসেবেও দায়িত্ব পালন করেছেন।
রাষ্ট্রপতি রানাসিংহে প্রেমাদাসা’র সরকারে শ্রমমন্ত্রীর হিসেবে নিযুক্ত হন। ১৯৮৯ সালে সংসদ নেতা মনোনীত হন। তামিল টাইগার্সের হাতে রানাসিংহে প্রেমাদাসা নিহত হলে ৭ মে, ১৯৯৩ তারিখে তিনি প্রধানমন্ত্রী ও সাবেক প্রধানমন্ত্রী দিনগিরি বান্দা উইজেতুঙ্গাকে ভারপ্রাপ্ত রাষ্ট্রপতি করা হয়।
৭ মে, ১৯৯৩ থেকে ১৯ আগস্ট, ১৯৯৪ এবং ৯ ডিসেম্বর, ২০০১ থেকে ৬ এপ্রিল, ২০০৪ তারিখ পর্যন্ত প্রধানমন্ত্রীর দায়িত্ব পালন করেছেন। নভেম্বর, ১৯৯৪ সালে রাষ্ট্রপতির নির্বাচন প্রচারকালে গামিনি দিসানেয়েকের হত্যাকাণ্ডের পর দলের নেতা মনোনীত হন। ২০১৫ সালের রাষ্ট্রপতি নির্বাচনে মহিন্দ রাজাপক্ষকে পরাজিত করার পর ৮ জানুয়ারি, ২০১৫ তারিখে রাষ্ট্রপতি মৈত্রীপাল সিরিসেন কর্তৃক প্রধানমন্ত্রী হিসেবে নিযুক্ত হন।
বিক্রমাসিংহের দলীয় জোট ইউনাইটেড ন্যাশনাল ফ্রন্ট ফর গুড গভর্ন্যান্স ২০১৫ সালের সংসদীয় নির্বাচনে ১০৬ আসন দখল করে। কিন্তু নিরঙ্কুশ সংখ্যাগরিষ্ঠতা লাভে ব্যর্থ হওয়ায় শ্রীলঙ্কা ফ্রিডম পার্টির ৩৫ সদস্যকে নিজ মন্ত্রীসভায় অন্তর্ভুক্ত করে প্রধানমন্ত্রী হিসেবে পুনরায় নির্বাচিত হন। গণবিক্ষোভের চাপে পড়ে ৯ জুলাই ২০২২ পদত্যাগ করেন।
১৯৯৪ সালে কেলানিয়া বিশ্ববিদ্যালয়ের ইংরেজি বিভাগের জ্যেষ্ঠ প্রভাষক ড. মৈত্রী বিক্রমাসিংহের সাথে পরিণয়সূত্রে আবদ্ধ হন। তাদের সংসারে একমাত্র কন্যা রয়েছে।
২০১৪ সালে ম্যাসাচুসেটস ইনস্টিটিউট অব টেকনোলজি কর্তৃক রবার্ট ই. উইলহেম ফেলো মনোনীত হন।
আরমান মালিক

আরমান মালিক (Devanāarī: अरमान मलिक; জন্ম: ২২ জুলাই ১৯৯৫) একজন ভারতীয় সঙ্গীতশিল্পী, যিনি পূর্বে ভারতের ইউনিভার্সাল মিউজিকের ব্যানারে গান গেয়েছেন এবং বর্তমানে টি-সিরিজের সাথে চুক্তিবদ্ধ হয়েছেন। সা রে গা মা পা লিটল চ্যাম্পস এর একজন চূড়ান্ত প্রতিযোগী হিসেবে আরমান দর্শকদের ভোটের মাধ্যমে অষ্টম স্থান অধিকার করেন। আরমান গায়ক এবং সঙ্গীত পরিচালক দেবু মালিক এর পুত্র সন্তান এবং সঙ্গীত পরিচালক আমাল মালিক এর ভাই হন। এছাড়াও তিনি খ্যাতনামা সঙ্গীত পরিচালক অনু মালিক এর ভাগ্নে।
আরমান মালিক বাণিজ্যিকভাবে ২০০ এর উপরে গান গেয়েছেন এবং ১৬টির মত জনপ্রিয় চলচ্চিত্রে কাজ করেছেন। যেমন: "ডব্লিউ", "জয় হো", "ভূতনাথ", "রক্ত চরিত্রা", "চেইন কুলি কি মেইন কুলি", "চিল্লার পার্টি", "হিরো" ছাড়া আরও অনেক।
আরমান মালিক শ্রেষ্ঠ নবাগত বিভাগে চলচ্চিত্র এবং চলচ্চিত্রের বাইরে উভয় ক্ষেত্রে অসাধারণ অবদানের জন্য ২ বার গিমা পুরস্কার ঘরে তুলেছেন।
কমলা খান

কমলা খান একটি কাল্পনিক কমিক চরিত্র যাকে মার্ভেল কমিকসের প্রকাশিত কমিক বইয়ে দেখা যায়। চরিত্রটি সম্পাদক সানা আমানাত এবং স্টিফেন ওয়াকার, লেখক জি উইলো উইলসন এবং শিল্পী অ্যাড্রিয়ান আলফোনা তৈরি করেন। কমলা খান মার্ভেলের ইতিহাসে প্রথম নিজস্ব কমিক বই পাওয়া মুসলিম চরিত্র। তিনি "ক্যাপ্টেন মার্ভেল" #১৪ (আগস্ট ২০১৩) মাধ্যমে আত্মপ্রকাশ করেন। তাকে ২০১৪ সালের ফেব্রুয়ারি থেকে মিস মার্ভেল শিরোনামের ধারাবাহিক কমিক বইয়ে প্রধান চরিত্রে দেখা যায়।
মার্ভেল জগতের ভিতরে কমলা খান একজন পাকিস্তানি-আমেরিকান কিশোরী যার আকৃতি বদলের ক্ষমতা রয়েছে। একটি মুসলিম চরিত্রকে প্রধান করে মার্ভেলের নতুন কমিক বই প্রকাশের ঘোষণাটি বিপুল প্রতিক্রিয়া লাভ করে। মিস মার্ভেলের প্রথম সংকলনটি “বেস্ট গ্রাফিক স্টোরি” হিসেবে হুগো পুরস্কার লাভ করে।
রংপুর ইঞ্জিনিয়ারিং কলেজ

রংপুর ইঞ্জিনিয়ারিং কলেজ বাংলাদেশের রংপুর শহরে অবস্থিত একটি স্নাতক পর্যায়ের বেসরকারি প্রকৌশল কলেজ। ২০১৪ সালে এ কলেজটি প্রতিষ্ঠিত হয়। এ শিক্ষাপ্রতিষ্ঠানটি রাজশাহী বিশ্ববিদ্যালয়-এর প্রকৌশল ও প্রযুক্তি অনুষদের অধিভুক্ত ও এটি চার বছর মেয়াদী বিএসসি ইন ইঞ্জিনিয়ারিং ডিগ্রি প্রদান করে থাকে।
২০১৪ সালে এ কলেজটি প্রতিষ্ঠিত হয়।
২ একর
এসএসসি এবং এইচএসসি পরীক্ষায় বিজ্ঞান বিভাগ থেকে উত্তীর্ণ শিক্ষার্থীরা মোট জিপিএর ভিত্তিতে এ কলেজে পড়ার জন্য আবেদন করতে পারে ও ভর্তি পরীক্ষায় উত্তীর্ণ শিক্ষার্থীরা এখানে পড়ার সুযোগ পেয়ে থাকে। একাডেমিক কার্যক্রম বছরে ২টি সেমিস্টারে ক্রেডিট পদ্ধতিতে সম্পন্ন হয়। এই প্রকৌশল কলেজটি রাজশাহী বিশ্ববিদ্যালয় অধিভুক্ত। এখানে ৪ বছর মেয়াদী বিএসসি-ইন-ইঞ্জিনিয়ারিং এর শিক্ষা কার্যক্রম পরিচালনা করে থাকে।
বিশ্ব ঐতিহ্যবাহী স্থানের তালিকা

বিশ্ব ঐতিহ্যবাহী স্থান বা ইউনেস্কো বিশ্ব ঐতিহ্যবাহী স্থান বিশেষ ধরনের (বন, পাহাড়, হ্রদ, মরুভূমি, স্মৃতিস্তম্ভ, দালান, প্রাসাদ বা শহর) একটি স্থান যা আন্তর্জাতিক বিশ্ব ঐতিহ্য প্রকল্প কর্তৃক প্রস্তুতকৃত তালিকার মধ্যে স্থান পেয়েছে। ইউনেস্কো নিয়ন্ত্রিত বিশ্ব ঐতিহ্য কমিটি এই প্রকল্প পরিচালনা করে থাকে। ২০০৬ সাল পর্যন্ত এ ধরনের মোট ৮৩০টি স্থানের নাম লিপিবদ্ধ করা হয়েছে। এটি সেগুলোর একটি তালিকা।
ঠাকুর অনুকূলচন্দ্র

অনুকূলচন্দ্র চক্রবর্তী যিনি ঠাকুর অনুকূলচন্দ্র নামেও পরিচিত (১৪ সেপ্টেম্বর ১৮৮৮ - ২৬ জানুয়ারি ১৯৬৯) ছিলেন একজন বাঙালি ধর্মগুরু। অনুকূলচন্দ্র সৎসঙ্গ নামক সংগঠনের প্রবর্তক। তিনি ব্রিটিশ ভারতের বঙ্গ প্রদেশের পাবনা জেলার হিমায়তপুরে জন্মগ্রহণ করেন, যা বর্তমানে বাংলাদেশের অন্তর্গত। ঝাড়খণ্ডের দেওঘরে মৃত্যুবরণ করেন। ইনি ইষ্টভৃতির মাধ্যমে অর্থ সংগ্রহের ব্যবস্থাপনা উদ্ভাবন করেন।
অনুকুলচন্দ্র ১৮৮৮ সালের ১৪ সেপ্টেম্বর বঙ্গ প্রদেশের পাবনা জেলার হিমায়তপুর গ্রামে জন্মগ্রহণ করেন। তাঁর পিতা হলেন শিবচন্দ্র চক্রবর্তী এবং মাতা হলেন মনমোহিনী দেবী। ১৮৯৩ সালে তিনি হিমায়তপুর গ্রামের প্রাথমিক বিদ্যালয়ে আনুষ্ঠানিক শিক্ষা শুরু করেন। ১৮৯৮ সালে তিনি পাবনা ইনস্টিটিউটে ভর্তি হন এবং সেখানে অষ্টম শ্রেণি পর্যন্ত পড়াশোনা করেন। তিনি অমিতাবাদের রায়পুর উচ্চ বিদ্যালয়ে অল্প সময়ের জন্য পড়েন এবং তারপরে পশ্চিমবঙ্গের ২৪ পরগনার নৈহাটি উচ্চ বিদ্যালয়ে ১৯০৫ সাল পর্যন্ত পড়াশোনা করেন। পরে তিনি কলকাতার ন্যাশনাল মেডিক্যাল স্কুলে ভর্তি হন এবং সেখান হোমিওপ্যাথিতে ডিগ্রি অর্জন করে। অনুকূলচন্দ্র দেওঘরে তপোবন বিদ্যালয়, দাতব্য চিকিৎসালয়, ইঞ্জিনিয়ারিং ওয়ার্কশপ, পাবলিশিং হাউজ, ছাপাখানা ইত্যাদি প্রতিষ্ঠা করেছিলেন।
সৎসঙ্গের প্রতিষ্ঠাতা শ্রীশ্রীঠাকুর অনুকূলচন্দ্র। প্রতিষ্ঠানটির নামের তাৎপর্য ব্যখ্যা করে তিনি বলেন, ‘সৎ ও সংযুক্তির সহিত তদগতিসম্পন্ন যাঁরা তাঁরাই সৎসঙ্গী, আর তাদের মিলনক্ষেত্র হল সৎসঙ্গ। শুরু হল মানুষ তৈরির আবাদ। কর্মের মাধ্যমে যোগ্যতর মানুষ গড়ে তোলাই হল এর লক্ষ্য। সৎসঙ্গ "ইষ্টভৃতি"-এর মাধ্যমে অর্থ সংগ্রহ করে; এক বিরল প্রথা।
ধর্ম কর্মের অপূর্ব সমন্বয়ে সৎসঙ্গ আশ্রম। শিক্ষা, কৃষি, শিল্প, সুবিবাহ আস্তিকের এই চার স্তম্ভের অভিব্যক্তি। এই আশ্রমে বিভিন্নমুখী কর্ম প্রতিষ্ঠানের বিদ্যায়তন গড়ে উঠল, প্রাচীন ঋষিদের তপোবনের নবতর সংস্করণ যেন। ব্রহ্মচর্য্য, গার্হস্থ্য, বানপ্রস্থ ও সন্ন্যাস সনাতন আর্য জীবনের এই চারটি স্তরই সৎসঙ্গ আশ্রমভূমিতে এক সামঞ্জস্যপূর্ণ যুগোপযোগী রূপ লাভ করে।
ঠাকুর অনুকূলচন্দ্রের আধ্যাত্মিক প্রেরণায় উদ্বুদ্ধ হয়ে দলে দলে মানুষ এসে তাঁর শিষ্যত্ব গ্রহণ করে। শরৎচন্দ্র চট্টোপাধ্যায়, নেতাজী সুভাষচন্দ্র বসু, মহাত্মা গান্ধী, লাল বাহাদুর শাস্ত্রী, গুলজারীলাল নন্দা এই সৎসঙ্গের কর্মকাণ্ড দর্শন করে ভূয়শী প্রশংসা করেন। ১৯৬৯ সনের ২৭ জানুয়ারী তারিখে ৮১ বছর বয়সে তাঁরই প্রতিষ্ঠিত আশ্রম ভারতের বিহার রাজ্যে দেওঘরে ঠাকুর দেহ ত্যাগ করেন।
অনুকূলচন্দ্র ঠাকুর প্রায় ৪৬টি পুস্তক রচনা করেন। এগুলোতে ধর্মশিক্ষা, সমাজ সংস্কার প্রচলন প্রভৃতি বিষয়ে আদর্শ ও উপদেশসমূহ বর্ণিত হয়েছে। এর মধ্যে উল্লেখযোগ্য:-
মধ্যযুগীয় স্পেন

অনেকভাবে স্পেনের ইতিহাস স্মরণীয় হয়ে আছে। দখলকারী শাসকেরা তাদের বিলুপ্ত হয়ে যাওয়া সংস্কৃতিকে এ উপত্যকায় ফিরিয়ে এনেছেন। ৪০৮ সালে হিস্পানিয়ার ভূমধ্যসাগরীয় উপকূলভূমিতে ভ্যান্ডালস ও অ্যালানস অবতরণ করলে মধ্যযুগীয় স্পেনের ইতিহাসের দিগন্ত উন্মোচিত হয়। আইবেরীয় রাজতন্ত্র আরিয়ানিস্ত ভিসিগোথস তাদের রাজা রেকার্ডকে ৫৮৭ সালে ক্যাথলিক ধর্মে দীক্ষিত করেন। অভিবাসনের যুগে স্পেনে ভিনিগোথিক সংস্কৃতি দেখা যায়।
৭১১ সাল থেকে আফ্রিকার উত্তরাংশে মুসলিম রাজবংশ ইউরোপে প্রবেশ করে। ফলশ্রুতিতে মুসলিম বনাম খ্রিস্টানদের মধ্যকার যুদ্ধের স্ফুলিঙ্গ ছড়ায় যা রেকনকুইস্তা বা রেকনকুইস্ত নামে পরিচিতি পায়। জিব্রাল্টার প্রণালী দিয়ে তারা প্রবেশ করেছিল। প্রায় ১০ বছরে ছড়িয়ে-ছিটিয়ে থাকা আধুনিককালের পর্তুগাল ও স্পেন থেকে ফ্রান্সের দক্ষিণাংশ থেকে সৈনিকেরা তাদের সাথে যোগ দেয়। মুসলিম ও খ্রিস্টানদের মধ্যকার এ সীমান্ত ৭০০ বছরের যুদ্ধে দক্ষিণ মুখে অগ্রসর হয়েছিল। এরফলে এ উপত্যকাটি সামরিক স্থানের পরিচয় পেয়েছে। তাস্বত্ত্বেও খ্রিস্টানরা মুসলিমদের রাজত্বে এবং মুসলিমরা খ্রিস্টানদের রাজত্বে শান্তিপূর্ণভাবে সহাবস্থান করে আসছে। কিন্তু সন্ত্রাসী কার্যক্রম প্রায়শঃই সংঘটিত হয়েছিল। এরসাথে অবশ্য সম্পদের বিষয়টিও জড়িত রয়েছে। ইহুদিরাও অবশ্য উভয় রাজত্বেই বসবাস করতো। তাস্বত্ত্বেও গোত্র থেকে ধর্ম পৃথক ছিল; সকল ধর্মের লোকেরাই অন্য ধর্মে বিশ্বাস স্থাপন করে ধর্মান্তরিত হবার অধিকার ভোগ করতো। প্রত্যেক রাজত্বেই অন্য ধর্মের প্রতি শ্রদ্ধাশীল থেকে আইন প্রণয়ন করতো। তিন ধর্মের বিশ্বাসীদের নাগরিকত্বের স্তরে ভিন্নতা রেখে পৃথক নিয়ম-কানুন প্রবর্তন করে। তন্মধ্যে দশম আলফন্সো'র সাইতে পার্তিদাসে বর্ণিত বক্তব্য প্রণিধানযোগ্য। তিনি বলেছিলেন, 'কোন খ্রিস্টান পুরুষ বা মহিলাকে ইহুদি বা ইহুদিকে খ্রিস্টান ধর্মে আমন্ত্রিত হবার জন্য ক্ষমাপ্রার্থী। খাবার বা পানীয় গ্রহণ কিংবা তাদের হস্তে তৈরি যে-কোন ধরনের মদপান করতেও নিরস্ত করি।' এ ধারাটি বিরূপ প্রতিক্রিয়ার সৃষ্টি করতে পারে এ সম্ভাবনায় অন্যান্য ধর্মাবলম্বীদের কাছে গোপন রাখা হয়। এছাড়াও নিষিদ্ধ খাবার গ্রহণ করা থেকে বিরত থাকার কথাও এতে বলা হয়েছে যদিও তা ইহুদিদের কাছে স্বতঃসিদ্ধ।
হিস্পানিয়ায় বিস্তৃত সাংস্কৃতিক বিভাজন লক্ষ্য করা যায়। মধ্যযুগীয় সময়কালে ইসলাম ও খ্রিস্টান সমাজে তা বিরাজমান ছিল।
মধ্যযুগীয় স্পেনে আদর্শগত নীতিবোধ ক্রুসেড নামে পরিচিত রিকনকুইস্তায় ছিল। এতে অঞ্চল গুলো একদা খ্রিস্টান ও ভিসিগোথিকদের করায়ত্ত ছিল। পরবর্তীকালে পুণঃদখল ও খ্রিস্টানজাত করা হয়েছিল। রড্রিগো ডায়াজ দ্য বিবর নামে পরিচিত ও পৌরাণিক সমতুল্য এল সিদ এ প্রচেষ্টায় নিজেকে সংশ্লিষ্ট করে প্রতীকী স্মরণীয় হয়ে আছেন।
৭১১ সালের পূর্বে রোমান-পূর্ব যুগে প্রাচীন স্পেনীয় ভাষার সাথে স্পেনীয় ভাষার ইতিহাসের সূচনা ঘটে। লাতিন ভাষা থেকে উদ্ভূত অন্য হিস্পানিক ভাষার সাহিত্য হচ্ছে কাতালান ভাষা ও ক্ষুদ্রতম মানদণ্ডে ভ্যালেন্সীয়। অস্ট্রীয় মধ্যযুগীয় স্পেনীয়, গ্যালিসিয় ও বাস্কু ভাষাগুলোর প্রচলন মূলতঃ মুখেমুখে ছিল।
মধ্যযুগীয় স্পেনে শহরগুলোসহ প্রদেশগুলোর সাথে আন্তঃযোগাযোগ ব্যবস্থা বিরাজমান ছিল। শহরগুলো সাংস্কৃতিক ও প্রশাসনিক কেন্দ্রবিন্দুতে পরিণত হয়। এছাড়াও বিশপ ও কখনোবা রাজাদের আসন ছিল এখানে। প্রধান নগরগুলোর মাধ্যমে খুব সহজেই মধ্যযুগীয় স্পেনের ইতিহাস খুব সহজেই জানা সম্ভব।
পদ্মা মেঘনা যমুনা

পদ্মা মেঘনা যমুনা ১৯৯১ সালে মুক্তিপ্রাপ্ত বাংলাদেশী বাংলা ভাষার সামাজিক চলচ্চিত্র। চলচ্চিত্রটি পরিচালনা করেছেন বাংলাদেশের খ্যাতনামা চলচ্চিত্র পরিচালক চাষী নজরুল ইসলাম। মোহাম্মদ মহিউদ্দিনের কাহিনী এবং জালালউদ্দিন রুমীর চিত্রনাট্য ও সংলাপে ছায়াছবিটি প্রযোজনা করেছেন মোহাম্মদ ইকবাল হোসেন। এতে প্রধান চরিত্রে অভিনয় করেছেন ববিতা, ফারুক, চম্পা, বুলবুল আহমেদ, এটিএম শামসুজ্জামান প্রমুখ। ছায়াছবিটি ১৯৯১ সালের জাতীয় চলচ্চিত্র পুরস্কারে শ্রেষ্ঠ চলচ্চিত্রসহ সর্বাধিক ছয়টি পুরস্কার অর্জন করে।
বশর উদ্দিনের বউ নসীমনকে ঘাটে দেখে তার উপর বড় মিয়ার কুদৃষ্টি পরে। সে নসীমন ও বশরের দখলকৃত চর হস্তগত করার জন্য আমিন মুন্সিকে পাঠায় বশরকে মারার জন্য কিন্তু আমিন মুন্সি নিজেই নিহত হয়। এতে করে বশরের জেল হয়ে যায়। নসীমন তার ছোট ছেলে হাসুকে নিয়ে বড় মিয়ার বাড়িতে কাজ করে। বড় মিয়া খয়ের খাঁর মাধ্যমে তাকে বিয়ের প্রস্তাব পাঠালে নসীমন মানা করে। ফলে তাকে কাজ থেকেও বের করে দেওয়া হয়। কিছুদিন পর আনাহারে ও অসুস্থতায় সে মারা যায়। তার ছেলে হাসু বড় মিয়ার স্ত্রী কিসমত বানুর কাছে লালিত পালিত হয়। বড় হয়ে সে যখন সবকিছু জানতে পারে তখন সে প্রতিশোধের জন্য মরিয়া হয়ে ওঠে।
পদ্মা মেঘনা যমুনা চলচ্চিত্রের সঙ্গীত পরিচালনা করেছেন খন্দকার নুরুল আলম। গীত রচনা করেছেন নজরুল ইসলাম বাবু ও মোহাম্মদ রফিকুজ্জামান। গানে কণ্ঠ দিয়েছেন সাবিনা ইয়াসমিন, এন্ড্রু কিশোর, রুনা লায়লা, কিরণ চন্দ্র রায়, শাম্মী আখতার, সুবীর নন্দী ও আবিদা সুলতানা।
জাতীয় চলচ্চিত্র পুরস্কার
অলিম্পিকে সোয়াজিল্যান্ড

সোয়াজিল্যান্ড প্রথম অলিম্পিক গেমসে অংশগ্রহণ করে ১৯৭২ সালে। এর পরের দুটি গেমসে তারা অংশগ্রহণ করতে পারেনি। ১৯৮৪ লসএঞ্জেলস গেমসে পুনরায় ফিরে আসে। সোয়াজিল্যান্ড একমাত্র ১৯৯২ শীতকালীন অলিম্পিক অংশগ্রহণ করেছিল। তবে এখনো কোন পদক জিততে পারেনি।
সোয়াজিল্যান্ডে আন্তর্জাতিক অলিম্পিক কমিটির প্রতিনিধিত্বকারী সংস্থা সোয়াজিল্যান্ড অলিম্পিক ও কমনওয়েলথ গেমস অ্যাসোসিয়েশন ১৯৭২ সালে গঠিত হয়।
মালাস্পিনা নৌ-অভিযান

মালাস্পিনা নৌ-অভিযান পাঁচ বছর মেয়াদে ১৭৮৯ থেকে ১৭৯৪ পর্যন্ত পরিচালিত হয়েছিল। সামুদ্রিক বৈজ্ঞানিক এ অভিযান আলেজান্দ্রো মালাস্পিনা ও হোস দে বাস্তামান্তে ওয়াই গুয়েরার যৌথ নির্দেশে পরিচালিত হয়। তাস্বত্ত্বেও এ নৌবহর অভিযানটি মালাস্পিনার নামানুসারে হয়। কিন্তু তিনি বাস্তামান্তের সাথে সমভাবে নির্দেশনামা প্রদান করতেন। তবে, বাস্তামান্তে অভিযান পরিচালনার শুরু থেকেই মালাস্পিনাকে অভিযানের প্রধানরূপে আখ্যায়িত করতেন।
স্পেনীয় সরকার এ অভিযানের জন্য প্রয়োজনীয় অর্থ বরাদ্দ করেছিল। প্রকৃতপক্ষে বৈজ্ঞানিক উদ্দেশ্য বাস্তবায়নের জন্য এ অভিযানের কার্যক্রম সীমাবদ্ধ ছিল যা জেমস কুক এবং জ্যঁ-ফ্রাঁসোয়া দ্য গালপ, কঁতে দে লা পেরুজের নৌযাত্রার সাথে সমতুল্য ছিল। ঐ সময় কিছু শীর্ষস্থানীয় বিজ্ঞানী আশাব্যঞ্জক বৈজ্ঞানিক উপাত্ত সংগ্রহ করেছিলেন। ঐ উপাত্তগুলো কুকের অভিযানে সংগৃহীত উপাত্তকেও ছাড়িয়ে যায়। কিন্তু, সরকারকে উৎখাতের ষড়যন্ত্রে মালাস্পিনার সম্পৃক্ততার অভিযোগে আসে। ফলে, দেশে ফিরে আসার পরপরই তাকে কারাগারে পাঠানো হয়েছিল। অভিযানের অধিকাংশ প্রতিবেদন ও সংগ্রহশালা প্রকাশ করা হয়নি। এ বিষয়গুলো উনবিংশ শতকের শেষদিক পর্যন্ত আলোর মুখ দেখেনি।
সেপ্টেম্বর, ১৭৮৬ থেকে মে, ১৭৮৮ সাল পর্যন্ত মালাস্পিনাকে রাজকীয় ফিলিপাইন কোম্পানির তত্ত্বাবধানে বৈশ্বিক বাণিজ্য অনুসন্ধানের উদ্দেশ্যে গঠন করা হয়। এ যাত্রা চলাকালে তিনি ফ্রিগেট আস্ত্রিয়ার প্রধানের দায়িত্বে ছিলেন। উত্তমাশা অন্তরীপ হয়ে তার নৌযাত্রা শুরু হয়। এরপর কেপ হর্নে ফির আসেন। ফেব্রুয়ারি, ১৭৮৭ সালে চিলির কন্সেপসনে আস্ত্রিয়া নোঙ্গর করে। সেখানে আইরিশ বংশোদ্ভূত অ্যামব্রোস হিগিন্সের সাথে স্বাক্ষাৎ হয়। তিনি লেপারুজ ও কুকের স্পেন কর্তৃক প্রশান্ত মহাসাগরে অভিযানের ছয় মাস পূর্বেই সুপারিশ করেছিলেন যা এ অভিযানের অনুরূপ ছিল। মার্চ, ১৭৮৬ সালে লেপারুজের অভিযানকালে কন্সেপসন পরিদর্শনের পরপরই হিগিন্স এ সুপারিশ করেছিলেন এবং সম্ভবতঃ আস্ত্রিয়া নৌবহর কন্সেপসনে অবস্থাকালে মালাস্পিনার সাথে আলোচনা করেছিলেন। আস্ত্রিয়ার স্পেনের প্রত্যাবর্তনের পর মালাস্পিনা হোস দ্য বাস্তামান্তের সাথে একত্রিত হয়ে হিগিন্সের প্রস্তাবনা অনুসরণে নৌ অভিযানের রূপরেখা তৈরি করেন। অল্প কিছুদিন পর ১৪ অক্টোবর, ১৭৮৮ তারিখে তার পরিকল্পনা গ্রহণে সরকারের সম্মতির কথা অবগত হন মালাস্পিনা। মালাস্পিনা নৌবহর অভিযানের সাথে সম্পৃক্ত কর্মকর্তাদের একজন হোস দ্য ইস্পিনোজা ওয়াই তেলো হিগিন্সের পাঠানো তথ্যাদির গুরুত্বতা সম্পর্কে নিশ্চিত হন ও প্রশান্ত মহাসাগরে সরকারের ব্যাপক পরিকল্পনার কথা জানান। মালাস্পিনার প্রস্তাব গৃহীত হবার প্রস্তাব সেন্ট পিটার্সবার্গে চলে যায়। এরফলে মুলভস্কি নৌবহর হিসেবে রুশ অভিযান উত্তর প্রশান্ত মহাসাগরে গ্রিগোরি আই. মুলভস্কি'র পরিচালনায় প্রস্তুতিমূলক কার্যক্রম শুরু হয়ে যায়। আমেরিকার উত্তর পশ্চিম অঞ্চল থেকে নুটকা সাউন্ড পর্যন্ত তাদের দাবী ছিল যা একই সময়ে স্পেনও দাবী করে আসছিল।
ঐ সময়ে স্পেনীয় সরকার তার বাজেটের অর্থের একট বড় অংশ বৈজ্ঞানিক গবেষণা ও উন্নয়নের কাজে বরাদ্দ করে। এ অংশটি ইউরোপের অন্য যে-কোন দেশের তুলনায় সর্বাধিক ছিল। অষ্টাদশ শতকের শেষ চার দশকে স্পেনীয় সাম্রাজ্য বৈজ্ঞানিক অভিযানে মনোনিবেশ ঘটায়। তন্মধ্যে, নিউ গ্রানাডা, মেক্সিকো, পেরু এবং চিলির উদ্ভিদকুল অনুসন্ধান করে যাতে আমেরিকান উদ্ভিদকুলের খুবই সমৃদ্ধ নমুনা সংগ্রহের সংগ্রহশালা হিসেবে বিবেচিত হয়। নতুন বিশ্ব পরীক্ষা-নিরীক্ষার জন্য সুবিশাল পরীক্ষাগার ও নমুন অশেষ উৎসস্থল হিসেবে পরিচিতি পায়।
বানৌজা ঈসা খান

বাংলাদেশ নৌবাহিনীর ঘাঁটি বানৌজা ঈসা খান বন্দর নগরী চট্টগ্রামে অবস্থিত। এ ঘাঁটি ১৯৭৪ সালের ১০ ডিসেম্বর কমিশন লাভ করে । বাংলাদেশ নৌ বাহিনীর দক্ষ জনশক্তি তৈরীর জন্য অপারেশনাল প্রশিক্ষণ পরিচালনাসহ নৌ বহরকে প্রয়োজনীয় সহায়তা প্রদান করাই এ ঘাঁটির প্রধান উদ্দেশ্য। এছাড়া এ ঘাঁটি প্রয়োজনীয় জনবল নিয়োগের মাধ্যমে কক্সবাজার, চানুয়া এবং সেন্ট মার্টিসের ন্যায় অন্যান্য গুরুত্বপূর্ণ FORWARD BASE এর কার্যক্রমও পরিচালনা করে। ৮ নভেম্বর ২০১৬ তারিখে রাষ্ট্রপতি আব্দুল হামিদ বানৌজা ঈসা খানকে জাতীয় মানদণ্ড পুরস্কার প্রদান করেন।
বাংলাদেশ স্বাধীনতার পূর্বে এ ঘাঁটির নাম ছিল পিএনএস বখতিয়ার। স্বাধীনতার অব্যবহিত পরে এটি “চট্টগ্রাম নৌ ঘাঁটি” হিসেবে পরিচিতি লাভ করে। পরবর্তীকালে তৎকালীন বাংলাদেশের প্রধানমন্ত্রী শেখ মুজিবুর রহমান ১৯৭৪ সালের ১০ ডিসেম্বর এ ঘাঁটি পুনঃকমিশন করে নামকরণ করেন বানৌজা ঈসা খান । ৮ নভেম্বর ২০১৬ তারিখে রাষ্ট্রপতি আব্দুল হামিদ বানৌজা ঈসা খানকে জাতীয় মানদণ্ড পুরস্কার প্রদান করে।
ঈসা খান ছিলেন আমাদের জাতীয় বীর যিনি পরাক্রমশালী মুঘলদের বিরুদ্ধে বীরোচিতভাবে যুদ্ধ করেন । নৌ বাহিনী ছিল তার সামরিক বাহিনীর মূল চালিকা শক্তি। স্বাধীনতা রক্ষায় বীরত্বের স্বীকৃতি হিসাবে ঈসা খানের নামানুসারে বাংলাদেশ নৌবাহিনীর সর্ববৃহৎ ঘাঁটির নামকরণ যথার্থ। ভাটির (পূর্ব বাংলা) শাসক এবং ভূঁইয়াদের নেতা ঈসা খান ১৫২৯ সালে জন্ম লাভ করেন। পিতা সোলায়মান খান ছিলেন আফগানিস্তানের সোলায়মান পার্বত্য অঞ্চলের এক আফগান দলপতির বংশধর, যিনি বাংলায় বসতি স্থাপন করে বৃহত্তর ঢাকা ও ময়মনসিংহ জেলার উত্তর পূর্ব অংশ নিয়ে এক স্বাধীন রাজ্য প্রতিষ্ঠা করেন । ইসলাম শাহ শূরের বিরুদ্ধে বিদ্রোহ করে সোলায়মান ১৫৪৮ সালে নিহত হন ।
জীবদ্দশায় ঈসা খান বিভিন্ন সময়ে মুঘল সাম্রাজ্যের বিরুদ্ধে বীরত্বের সাথে যুদ্ধ করে বাংলার স্বাধীনতা রক্ষা করেন। ১৫৭৮ সালে মুঘল সুবাহদার খান জাহান পূর্ববাংলা আক্রমণ করেন । ঈসা খান মুঘল-বিরোধীতায় অটল থাকলে শাহ বরদী ও মুহম্মদ কুলীর নেতৃত্বে তাঁর বিরুদ্ধে এক বিশাল মুঘল নৌ বাহিনী পাঠানো হয়। বর্তমান কিশোরগঞ্জ জেলার অন্তর্গত কস্তুল নামক স্থানে প্রচন্ড যুদ্ধে মুঘল বাহিনী পরাজয় বরণ করে এবং ভাটি অঞ্চল ত্যাগ করতে বাধ্য হয় । কিন্তু ১৫৯৭ সালে মানসিংহের পুত্র দুর্জন সিংহের নেতৃত্বে মুঘল বাহিনী স্থল ও জল পথে ঈসা খানের রাজধানী কাত্রাবোও আক্রমণ কৰে । ঐ বছরের ৫ সেপ্টেম্বর বিক্রমপুর থেকে ১২ মাইল দূরে দুপক্ষের মধ্যে এক নৌ যুদ্ধে দুর্জন সিংহ নিহত হন এবং মুঘল বাহিনী বিধ্বস্ত হয় । ঈসা খান ১৫৯৯ সালে প্রায় ৭০ বছর বয়সে মৃত্যুবরণ করেন ।
ঈসা খান দক্ষতার সঙ্গে মুঘল ত/গ্রাসন প্রতিহত করে সিকি শতাব্দী ধরে প্রচন্ড আক্রমণের বিরুদ্ধে নিজের স্বাধীনতা বজায় রাখেন। ষোড়শ শতাব্দীর শেষ পাদে, মুঘল সাম্রাজ্যবাদ ও আগ্রাসনের বিরুদ্ধে বাংলার স্বাধীনতা রক্ষায় ঈসা খানের সফল সংগ্রাম তাঁকে বাংলার অন্যতম সেরা ব্যক্তিত্বে পরিণত করে। তাঁর অসামান্য কর্মজীবন বাঙ্গালীদের মনকে গভীরভাবে আলোড়িত করেছিল, যা পরবর্তী শতাব্দীগুলিতে রচিত গাথা, নাটক, উপন্যাস ও দেশাত্ববোধক গানে বিশেষভাবে প্রতিফলিত হয়েছে ।
বানৌজা "ঈসা খান" বর্তমানে কমান্ডার চট্টগ্রাম নৌ এলাকা (কমচিট)এর অধীনে রয়েছে। ঈসা খানে ১৮০০ জন কর্মী কাজ করে। ঈশা খান অফিসার ও নাবিকদের প্রশিক্ষণের পাশাপাশি নৌবাহিনী ঘাঁটি হিসাবে কাজ করার জন্য প্রতিষ্ঠিত হয়েছিল। বেশ কয়েকটি প্রশিক্ষণ বিদ্যালয় এখানে অবস্থিত।
অলিম্পিকে পূর্ব তিমুর

পূর্ব তিমুর বা তিমুর লিসত প্রথম অলিম্পিক গেমসে অংশগ্রহণ করে ২০০৪ সালে এথেন্স গ্রীষ্মকালীন অলিম্পিকের মাধ্যমে। এর পূর্বে পূর্ব তিমুরের ক্রীড়াবিদগণ ২০০০ সালে সিডনি গেমসে স্বাধীন অলিম্পিক ক্রীড়াবিদ হিসাবে অংশগ্রহণ করেছিল। শীতকালীন অলিম্পিক গেমসে পূর্ব তিমুরের অভিষেক হয় ২০১৪ সালে। পূর্ব তিমুরের ক্রীড়াবিদগণ এখনো কোন পদক জিততে পারেনি।
পূর্ব তিমুরের জাতীয় অলিম্পিক কমিটি ২০০৭ সালে গঠিত হয়।
অলিম্পিকে টোগো

টোগো প্রথম অলিম্পিক গেমসে অংশগ্রহণ করে ১৯৭২ সালে এবং তার পরের দুটি গেমস অংশগ্রহণ করতে পারেনি। ১৯৮৪ সালের গেমসে পুনরায় ফিরে আসে এবং পরের প্রত্যেকটি গ্রীষ্মকালীন অলিম্পিক গেমসে অংশগ্রহণ করেছে। এছাড়া শীতকালীন গেমসে প্রথম অংশগ্রহণ করে ২০১৪ সালে, যাতে টোগো দুজন ক্রীড়াবিদ পাঠিয়েছিল।
টোগোর ক্রীড়াবিদগণ প্রথম ও একমাত্র পদক জিতে ২০০৮ বেইজিং গেমসে।
প্রাক-কলম্বীয় ইকুয়েডর

প্রাক-কলম্বীয় ইকুয়েডর অগণিত আদিবাসী সংস্কৃতি নিয়ে গড়ে উঠেছিল। হাজার হাজার বছর আগেকার গড়ে উঠা ইনকা সাম্রাজ্যের পূর্বেই তারা তাদের সমৃদ্ধ ও ঐতিহ্যময় সংস্কৃতির বিকাশ ঘটিয়েছেন। উপকূলবর্তী ইকুয়েডরের লাস ভেগাস সংস্কৃতি আমেরিকায় অন্যতম প্রাচীন সংস্কৃতি হিসেবে পরিচিত। এছাড়াও, ইকুয়েডরীয় সংস্কৃতির শুরুতে প্রশান্ত মহাসাগরীয় উপকূলীয় অঞ্চলে ভালদিভিয়া সংস্কৃতি সুপরিচিত। খ্রিস্টপূর্ব ৩৫০০ সালের প্রাচীন ভালদিভীয় প্রত্নতাত্ত্বিক সংস্কৃতি গুয়ায়াজ প্রদেশের উত্তর উপকূলীয় আধুনিক শহর সান্তা এলেনায় পাওয়া গেছে।
কুইতাস, কারাস ও কানারীয় সংস্কৃতিসহ অনেকগুলো সংস্কৃতি ইকুয়েডরের অন্যান্য অংশে আবির্ভূত হয়েছিল। অন্যান্য বৃহৎ প্রত্নতাত্ত্বিক স্থানের মধ্যে উপকূলবর্তী মানাবি প্রদেশ ও এসমেরাল্দাস এবং মধ্য আন্দীয় উঁচুভূমি টাঙ্গুরাহুয়া ও চিম্বোরাজো প্রদেশ অন্যতম। এ সকল প্রত্নতাত্ত্বিক নিদর্শনের মাধ্যমে নিশ্চিত করা গেছে যে, ইকুয়েডরে ইনকা সাম্রাজ্য গঠনের কমপক্ষে ৪,৫০০ বছর পূর্বেই মানব বসতি গড়ে উঠেছিল।
অরিয়েন্ত (আমাজন বৃষ্টি অঞ্চল)সহ ইকুয়েডরের বৃহৎ অঞ্চল অদ্যাবধি প্রত্নতত্ত্ববিদদের কাছে অজানাই রয়ে গেছে। তবে, সেখানে প্রথম মানব বসতির সম্ভাবনাটুকু প্রতিষ্ঠিত পেয়েছে। পণ্ডিতগণ আমাজন অঞ্চল সম্পর্কে সাম্প্রতিককালে গবেষণা চালিয়ে যাচ্ছেন। কিন্ত গবেষক দলগুলো একটি ছোট্ট এলাকা জরীপ কর্ম শেষ করতে কয়েক বছর লাগিয়ে ফেলছেন। কেননা, এ বনটি বিস্তৃত দূরত্বের অধিকারী ও বেশ ঘন। তবে তাদের বিশ্বাস, নদী তীরবর্তী এলাকায় বিভিন্ন সংস্কৃতির মিশেল ঘটেছে। জামোরা-চিনচিপ প্রদেশে মেয়ো-চিনচিপ সাংস্কৃতিক আন্তঃসম্পর্কীয় স্থাপনার সাম্প্রতিক আবিষ্কারের ফলে এ ধারণা আরও দৃঢ়মূল হয়েছে। 
বর্তমান ইকুয়েডর প্রজাতন্ত্র এ অঞ্চলের কেন্দ্রস্থলে অবস্থিত। সেখানে হাজার হাজার বছর পূর্ব থেকেই বিভিন্ন সভ্যতার সূত্রপাত ঘটেছে। প্রাক-ইনকা যুগে লোকেরা কয়েকটি পরিবারকে একত্রিত করে বসবাস করতো। এরফলে বড় ধরনের উপজাতি গঠন করতে সক্ষম হতো তারা। এসকল উপজাতি দল একে-অপরের সাথে মিত্রতার বন্ধনে আবদ্ধ হতো যা থেকে কিটো কনফেডারেশনের ন্যায় শক্তিশালী সংঘ গড়ে তোলে। কিন্তু তাওয়াতিনসুয়ুর অবিস্মরণীয় ঘটনা কোন সংঘকেই স্থির রাখতে পারেনি। পঞ্চদশ শতকে ইনকা সভ্যতার দখল খুবই বেদনাদায়ক ও রক্তাক্ত অধ্যায় ছিল। তবে, হুয়াইনা কাপাকের কিটো দখলের পর ইনকাদের প্রশাসন ব্যবস্থায় ব্যাপক উন্নয়ন ঘটে। এরফলে, এ অঞ্চলে ঔপনিবেশিক প্রথা শুরু হয়।
প্রাক-কলম্বীয় যুগকে চারটি যুগে বিভক্ত করা যায়:
শেষ বরফ যুগের শেষার্ধ্ব থেকে প্রাক-সিরামিকশিল্পের সময়কালের সূচনা হয়। এ সময়কালটি খ্রিস্টপূর্ব ৪২০০ সাল পর্যন্ত চলমান থাকে। এ যুগে লাস ভেগাস ও ইঙ্গা সংস্কৃতি একচ্ছত্র প্রাধান্য বিস্তার করেছিল।
চেনুয়া

চেনুয়া (বৈজ্ঞানিক নাম: Sisor rabdophorus) () হচ্ছে Sisoridae পরিবারের একটি মাছ। ১৮২২ সালে হ্যামিল্টন এই মাছ শনাক্ত করেন।
বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনের রক্ষিত বন্যপ্রাণীর তালিকার তফসিল ২ অনুযায়ী এ প্রজাতিটি সংরক্ষিত।
এই প্রজাতির মাছের দেহ লম্বা এবং লেজটি ক্রমান্বয়ে সরু হয়ে দীর্ঘ সুতার ন্যায় আকার ধারণ করে। এদের মুখ ছোট এবং অবনত, ঠোঁট পুরু এবং মাংসল; তবে চোয়াল এবং তালুতে কোনো দাঁত থাকে না। এদের ৬ জোড়া স্পর্শী বিদ্যমান। পৃষ্ঠপাখনায় ৬টি পাখনাদণ্ড এবং একটি নরম কাঁটা থাকে। কাঁটাটির সম্মুখ ভাগ করাতের ন্যায় সূক্ষ্ম দাঁতযুক্ত এবং ধারালো। পায়ুপাখনা ছোট এবং ৬টি পাখনাদণ্ড নিয়ে গঠিত।
ভারত এর গঙ্গা নদীতে ও বাংলাদেশের উত্তরাঞ্চলে পাওয়া যায়।
আইইউসিএন বাংলাদেশ (২০০০) এর লাল তালিকা অনুযায়ী এই প্রজাতিটি বাংলাদেশে মহাবিপন্ন হিসেবে বিবেচিত।
বোসা নোভা

বোসা নোভা ব্রাজিলীয় সঙ্গীতের একটি গোত্র। ১৯৫০-এর দশক থেকে ১৯৬০-এর দশক পর্যন্ত এর উন্নয়ন ঘটেছে ও ব্যাপক জনপ্রিয়তা লাভ করেছে। বর্তমানে ব্রাজিলীয় সঙ্গীতের অন্যতম সেরা গোত্র হিসেবে বৈশ্বিক পরিচিতি লাভ করে। 'বোসা নোভা' শব্দগুচ্ছের সাহিত্যিক অর্থ হচ্ছে নতুন ধারা ()। সাম্বা ও জ্যাজের মিলিত ফসলরূপে ১৯৬০-এর দশকের পর তরুণ শিল্পী ও মহাবিদ্যালয়ের ছাত্র-ছাত্রীদের কাছে ব্যাপক সফলতা পায়।
ব্রাজিলে 'বোসা' শব্দটি সেকেল গালি হিসেবে কোন স্বতন্ত্র আনন্দ, প্রাকৃতিক চাঞ্চল্যতা অথবা সহজাত ক্ষমতার ক্ষেত্রে ব্যবহার করা হয়। ১৯৩২ সালে নোয়েল রোজা প্রথমবারের মতো শব্দটি সাম্বায় ব্যবহার করেছেন:
হে সাম্বা, আমাদের প্রস্তুতি এবং অন্যান্য বোসাস আমাদের সম্পদ, আমাদের কাছের সম্পদ।
বোসা নোভা পরিভাষার উৎপত্তি রহস্য আজও অজানাই রয়ে গেছে। ১৯৫০-এর দশকের শেষদিকে রিও দি জেনেরিও'র শৈল্পিক সামুদ্রিক সৈকত সংস্কৃতিতে কোন নতুন ধারা বা কেতাদুরস্ত তরঙ্গ বুঝাতে বোসা পরিভাষা ব্যবহার করা হতো। ব্রাজিলীয় লেখক রুই কাস্ত্রো তার বই বোসা নোভায় দাবী করেছেন যে, বোসা শব্দটি ১৯৫০-এর দশকে সঙ্গীতশিল্পীরা ইতোমধ্যেই ব্যবহার করে ফেলেছেন। এর মাধ্যমে কারও গান গাওয়া দক্ষতা বা নিজস্ব ধর্মীয় বিষয়ের ক্ষেত্রে প্রয়োগ করা হতো। কাস্ত্রো দাবী করেন যে, বোসা নোভা পরিভাষাটি খুব সম্ভবতঃ ১৯৫৮ সালে গ্রুপো ইউনিভার্সিটারিও হেব্রাইকো দো ব্রাসিল (ব্রাজিল বিশ্ববিদ্যালয় হিব্রু গ্রুপ) কর্তৃক পরিচালিত জনপরিবেষ্টিত কনসার্টে প্রথমবারের মতো ব্যবহার করা হয়েছে। এই দলে সিলভিনহা টেলেস, কার্লিনোস লিরা, নারা লিয়াও, লুইজিনো একা, রবার্তো মেনেস্কাল প্রমূখরা ছিলেন। ১৯৫৯ সালে নারা লিয়াও আরও একটি বোসা নোভাকেন্দ্রীক প্রদর্শনীতে অংশ নিয়েছিলেন। পিউসি'র (পন্টিফিসিয়া ইউনিভার্সিদাদ কাতোলিকা) পরিচালনায় প্রথম ফেস্টিভাল দে সাম্বা অধিবেশনে অন্তর্ভুক্ত হয়। এ অধিবেশনে কার্লোস দাইগুজ নামীয় এক আইনের ছাত্র সভাপতিত্ব করেছিলেন। পরবর্তীকালে তিনি লিয়াওয়ের সাথে পরিণয়সূত্রে আবদ্ধ হয়েছিলেন।
নাইলন-স্ট্রিং সংযুক্ত ক্লাসিক্যাল গিটারে বোসা নোভা সর্বাপেক্ষা বেশি প্রদর্শন করা হয়ে থাকে। এতে ধাতব পদার্থ দিয়ে তৈরী পিকের চেয়ে আঙ্গুলের সঞ্চালন চলে বেশি। গিটারের সাথে স্বরের সুন্দর প্রয়োগের মাধ্যমে জোয়াও গিলবার্তো এর প্রবর্তন করেছেন, পথিকৃৎ রয়েছেন ও উদাহরণ সৃষ্টি করেছেন। বৃহত্তর ক্ষেত্রে জাজে অভ্যস্ত দলগুলোও সর্বদাই একটি গিটার নিয়ে ছন্দনিহিত গান পরিবেশ করছে। প্রায়শঃই তিনি একই তারে ধারাবাহিকভাবে কয়েক ঘণ্টা বাজাতে পারতেন।
বেগম (সাপ্তাহিক পত্রিকা)

বেগম বাংলা ভাষায় প্রথম সচিত্র নারী সাপ্তাহিক। সাহিত্য ক্ষেত্রে মেয়েদের এগিয়ে আনার লক্ষ্যে ১৯৪৭ সালের ২০ জুলাই কলকাতা থেকে পত্রিকাটি প্রকাশিত হয়। পরে ১৯৫০ সালে পত্রিকাটির কার্যালয় ঢাকায় স্থানান্তর করা হয়। পত্রিকাটির আলোচ্য বিষয়গুলোর মধ্যে স্থান পায় নারী জাগরণ, কুসংস্কার বিলোপ, গ্রামগঞ্জের নির্যাতিত নারীদের চিত্র, জন্মনিরোধ, পরিবার পরিকল্পনা, প্রত্যন্ত অঞ্চলের মেয়েদের জীবনবোধ থেকে লেখা চিঠি এবং বিভিন্ন মনীষীর বাণী।
পত্রিকাটির প্রতিষ্ঠাতা ছিলেন তৎকালীন সওগাত পত্রিকার সম্পাদক মোহাম্মদ নাসিরউদ্দীন। প্রতিষ্ঠাতা সম্পাদিকা ছিলেন বেগম সুফিয়া কামাল। পরে পত্রিকাটির সম্পাদনা শুরু করেন নূরজাহান বেগম। ‘বেগম’-এর প্রথম সংখ্যা ছাপা হয়েছিল ৫০০ কপি ও এর মূল্য ছিল চার আনা। প্রচ্ছদে ছাপা হয়েছিল নারী অধিকার পথিকৃৎ বেগম রোকেয়ার ছবি।
১৯৪৮ সালে কলকাতায় প্রথম 'ঈদসংখ্যা বেগম' প্রকাশিত হয়। এ সংখ্যায় ৬২ জন নারী লেখকের লেখা ছাপা হয়। এর মূল্য ছিল ২ টাকা। ধর্ম সম্পর্কে মহিলাদের জ্ঞান লাভের জন্য ১৯৪৯ সালে প্রকাশিত হয় বেগম বিশ্বনবী সংখ্যা। এ সংখ্যায় ২৪টি প্রবন্ধ, ৪টি কবিতা, ২টি সচিত্র প্রতিবেদন ছাপা হয়।
১৯৫০ সালে পত্রিকাটিকে ঢাকায় নিয়ে আসা হয়।
১৯৫৪ সালে মার্কিন মহিলা সাংবাদিক, সাহিত্যিক ও সমাজকর্মী মিসেস আইদা আলসেথ ঢাকায় বেগম পত্রিকা অফিস পরিদর্শন করেন।
বর্তমানে বেগম "মাসিক" ভিত্তিতে প্রকাশিত হয়। বর্তমানে এর দায়িত্বে আছে নূরজাহান বেগমএর জ্যেষ্ঠ কন্যা ফ্লোরা নাসরিন খান।
১৯৫৪ সালের ১৫ ডিসেম্বর আনুষ্ঠানিকভাবে 'বেগম ক্লাব' প্রতিষ্ঠিত হয় যার প্রেসিডেন্ট হন বেগম শামসুন নাহার মাহমুদ, সেক্রেটারি হন নূরজাহান বেগম এবং বেগম সুফিয়া কামাল ছিলেন এর অন্যতম উপদেষ্টা। এটি ছিল বাংলাদেশের প্রথম মহিলা ক্লাব। ক্লাবটি ১৯৭০ সালে বন্ধ হয়ে যায়।
ভারতবর্ষ বিভক্ত হবার পরে ১৯৫০ সালে বেগম পত্রিকার অফিস ঢাকায় চলে আসে। এর নতুন ঠিকানা হয় বর্তমান পুরনো ঢাকার পাটুয়াটুলিতে। এখন পর্যন্ত বেগম পত্রিকার কার্যালয় এখানেই আছে।
ব্যাটম্যান ভার্সেস সুপারম্যান: ডন অব জাস্টিস

ব্যাটম্যান ভার্সেস সুপারম্যান:ডন অব জাস্টিস ২০১৬ সালে মুক্তিপ্রাপ্ত একটি মার্কিন সুপারহিরো চলচ্চিত্র যা ডিসি কমিক্স চরিত্র ব্যাটম্যান ও সুপারম্যানকে নিয়ে নির্মিত। চলচ্চিত্রটি পরিচালনা করেন জ্যাক স্নাইডার এবং ওয়ার্নার ব্রস. এর পরিবেশকের ভূমিকা পালন করে। ছবিটি ২০১৩ সালের ম্যান অব স্টিল চলচ্চিত্রের পরের ঘটনা নিয়ে আবর্তিত। চলচ্চিত্রটি ডিসি এক্সটেন্ডেড ইউনিভার্সের দ্বিতীয় কিস্তি। এর চিত্রনাট্য লিখেছেন ক্রিস টেরিয়ো এবং ডেভিড এস. গয়ার এবং তারকাবহুল এই চলচ্চিত্রে অভিনয় করেছেন বেন অ্যাফ্লেক, হেনরি কেভিল, অ্যামি অ্যাডামস, জেসি আইসেনবার্গ, ডায়ান লেন, লরেন্স ফিসবার্ন, জেরেমি আয়রনস, হলি হান্টার্স এবং গ্যাল গ্যাডট। এই ছবির মাধ্যমে এই প্রথম কোন চলচ্চিত্রে একত্রে ব্যাটম্যান এবং সুপারম্যানকে দেখা গেছে। চলচ্চিত্রে লেক্স লুথর চরিত্রটি সুনিপুনভাবে কু-চক্রান্তের মাধ্যমে ব্যাটম্যান ও সুপারম্যান এর মধ্যে সংঘর্ষ বাধায়। ২০১৩ তে ম্যান অব স্টিল মুক্তির পরেই এটি নির্মাণের ঘোষণা দেয়া হয়েছিলো।
মেট্রোপলিস শহরে জেনারেল জডের সাথে সুপারম্যানের লড়াইয়ের ১৮ মাস পরে ছবিটি শুরু হয় যখন সুপারম্যান তার কাজের জন্য বিতর্কের সম্মুখীন হয়েছেন। ব্রুস ওয়েন, যিনি গথাম সিটিতে ব্যাটম্যান হিসেবে অপরাধীদের বিরুদ্ধে লড়াই করেন, সুপারম্যানকে মানবজাতির জন্য বিপজ্জনক মনে করেন এবং তাকে থামানোর জন্য মেট্রোপলিস শহরে আসেন। ক্লার্ক কেন্ট, যা সুপারম্যানের আসল নাম, ব্যাটম্যানের কর্মকাণ্ড ডেইলি প্লানেট পত্রিকার মাধ্যমে ফাঁস করার চেষ্টা করেন। ওয়েন জানতে পারে যে রুশ অস্ত্র ব্যবসায়ী আনাতোলি ক্নিয়াজেভ লেক্সকর্পের মালিক লেক্স লুথরের সাথে যোগাযোগ করছে। ইতোমধ্যে লেক্স লুথর সিনেটর ফিঞ্চকে রাজি করানোর চেষ্টা করে যাতে তাকে ভারত মহাসাগরে প্রাপ্ত ক্রিপ্টোনাইট আমদানির অনুমতি দেওয়া হয়। তিনি দাবি করেন এটি ক্রিপ্টনবাসীদের বিরুদ্ধে ব্যবহারের জন্য। কিন্তু সিনেটর ফিঞ্চ তাতে রাজি হয় না।
বিশ্ব বাণিজ্য কেন্দ্র, কলকাতা

বিশ্ব বাণিজ্য কেন্দ্র, কলকাতা ভারতের পশ্চিমবঙ্গের রাজধানী কলকাতার বিধাননগর উপশহরে নির্মাণাধীন বাণিজ্যিক ভবন। ভবনটিতে একাধিক অট্টালিকা থাকবে এবং নির্মাণ শেষ হওয়ার পর এটি ভারতের সর্বোচ্চ বিশ্ব বাণিজ্য কেন্দ্রের তালিকায় স্থান পাবে। এর অবস্থান নেতাজি সুভাষচন্দ্র বসু আন্তর্জাতিক বিমানবন্দরের কাছে অবস্থিত হবে।
কিছু সূত্রের মতে, মুম্বইয়ের শিল্প তালুক বৈঠকে ধুত গোষ্ঠী পশ্চিমবঙ্গের মুখ্যমন্ত্রী মমতা বন্দ্যোপাধ্যায়ের কাছে কলকাতায় অনুরূপ বিশ্ব বাণিজ্য কেন্দ্র গড়ে তোলার প্রস্তাব দিয়েছিল।
১৯৯০ সালের কলকাতার বিশ্ব বাণিজ্য কেন্দ্রের প্রস্তাবে পূর্ব কলকাতায় জমিতে কর্পোরেট কার্যালয়, আবাসন এলাকা, বাজারকেন্দ্র ও গল্ফ কোর্স। কিন্তু এই প্রস্তাব বাস্তবায়িত হতে পারিনি কারণ এর ফলে পূর্ব কলকাতা জলাভূমি বুজে যাবে, যা আদালতের নির্দেশ অনুযায়ী সংরক্ষিত।
২০১৩ সালে পশ্চিমবঙ্গের মুখ্যমন্ত্রী কলকাতায় এক বিশ্ব বাণিজ্য কেন্দ্র স্থাপিত করার প্রতি আগ্রহ প্রকাশ করেছিলেন। এর জন্য পবন ধুত, ধুত গোষ্ঠীর পরিচালক, কলকাতায় বিশ্ব বাণিজ্য কেন্দ্র সঙ্ঘের সিইও এরিক ডালসহ বিভিন্ন মন্ত্রী ও সরকারি কর্মচারীদের আমন্ত্রিত করেছিলেন।
২০২৩ সালে মার্লিন গোষ্ঠী কলকাতায় বিশ্ব বাণিজ্য কেন্দ্র গড়ে তোলার জন্য বিশ্ব বাণিজ্য কেন্দ্র সঙ্ঘের সঙ্গে অংশীদারি করার কথা ঘোষণা করেছিল। বিশ্ব বাণিজ্য কেন্দ্র সঙ্ঘের এশিয়া প্যাসিফিক সহসভাপতি স্কট ওয়াং এবং মার্লিন গোষ্ঠীর সভাপতি সুশীল মোহতা প্রকল্পের লাইসেন্স এগ্রিমেন্টের সইসাবুদ করেছিলেন। প্রকল্পটিকে বাস্তবায়িত করার জন্য কোম্পানি প্রায় টাকার বিনিয়োগের প্রস্তাব করেছিল।
কিম কার্দাশিয়ান

কিম্বার্লি "কিম" কার্দাশিয়ান ওয়েস্ট (née কিম্বার্লি নোয়েল কার্দাশিয়ান; ২১অক্টোবর, ১৯৮০) একজন মার্কিন রিয়েলিটি টেলিভিশন ব্যক্তিত্ব, অভিনেত্রী, সমাজকর্মী, ব্যবসায়ী মহিলা এবং মডেল। তিনি লস এন্জেলেসে জন্মগ্রহণ করেন এবং সেখানেই বেড়ে ওঠেন। প্যারিস হিলটন এর সঙ্গে বন্ধুত্বের মাধ্যমে তিনি মিডিয়ার নজরে আসেন, কিন্তু ২০০৩-এ তারঁ সাবেক সঙ্গী রে জে এর সঙ্গে একটি যৌনকর্মের ভিডিওর মাধ্যমে তিনি আরো আলোচনায় আসেন, যেটি ২০০৭ এ ফাস হয়েছিলো। এ বছরের পরেই তিনি এবং তারঁ পরিবার আপাতবাস্তব টেলিভিশন অনুষ্ঠান "কিপিং আপ উইথ দ্য কার্দাশিয়ানস" আয়োজন করছেন।
কিপিং আপ এর সাফল্যের পরে তিনি আসেন "কোর্টনি এন্ড কিম টেইক নিউইর্য়ক" এবং "কোর্টনি এন্ড কিম টেইক মায়ামিতে"। কার্দাশিয়ানের সঙ্গী র‍্যাপার কানইয়ে ওয়েস্ট এর সঙ্গে ২০১৪ এ সম্পর্ক থাকায় সে বছর তারা বিবাহ বন্ধনে আবদ্ধ হন। এই ঘটনাটি সে বছর ব্যাপক হারে আলোচিত হয়েছিলো। সাম্প্রতিক বছরগুলোতে নিজের পরিচয়ে কিছু ব্যবসা পরিচালনা করে চলেছেন। যেমন:- মোবাইল গেইম, মেক-আপ পণ্য, এবং ২০১৫ এ ছবির বই সেলফিস। সবোর্চ্চ বেতন প্রাপ্ত টেলিভিশন রিয়েলিটি ব্যক্তিত্বের মধ্যে তিনি সবার উপরে উঠে আসেন,তার মোট আয় US$৫৩ মিলিয়ন।.
A Jenner changed her name to Caitlyn due to gender transition in 2015.
B Shared with Kourtney, Khloe, Rob and Kris
C Shared with Kourtney, Khloe, Rob and Kris
D Shared with Kourtney, Khloe, Rob and Kris
E With Kourtney, Khloe, Rob, Kris, Kendall, Kylie and Caitlyn (then Bruce)
রায়পুর ইউনিয়ন, জীবননগর

রায়পুর ইউনিয়ন বাংলাদেশের খুলনা বিভাগের চুয়াডাঙ্গা জেলার জীবননগর উপজেলার অন্তর্গত একটি ইউনিয়ন।
পূর্বে ও দক্ষিণে ঝিনাইদহের কোটচাঁদপুর উপজেলা ও মহেশপুর উপজেলা, পশ্চিম ও উত্তরে হাসাদহ ইউনিয়ন ও আন্দুলবাড়িয়া ইউনিয়ন অবস্থিত। এ ইউনিয়ন উপজেলা সদর হতে ১৪ কিমি দূরে অবস্থিত।
ব্রিটিশ আমলে এটি রায়পুর ইউনিয়ন বোর্ড নামে ও পাকিস্তান আমলে কাউন্সিল নামে পরিচিত ছিল। বাংলাদেশ স্বাধীন হওয়ার পর ইউনিয়ন বিলুপ্ত হয়। আবার ২০১৩ সালে পুরাতন বাঁকা ইউনিয়ন ভেঙ্গে সম্পূর্ণ ইউনিয়নের মর্যাদা লাভ করে।
এ ইউনিয়ন একটি মৌজা, ৮টি গ্রাম নিয়ে গঠিত যা ৯টি প্রশাসনিক ওয়ার্ডে বিভক্ত।
গ্রামসমুহ হল:-
রায়পুর ইউনিয়নের গড় শিক্ষার হার ৯৫℅। এখানে ১টি মাধ্যমিক বিদ্যালয়, ১টি মাদ্রাসা, ৭টি প্রাথমিক বিদ্যালয় আছে।
এ ইউনিয়নের অর্থনীতি মূলত কৃষি নির্ভর। এখানে ধান, পাট, বাদাম, পেয়ারা, আলু, ভুট্টাসহ বিভিন্ন ধরনের ফল উৎপাদিত হয়।
একমাত্র নদী ভৈরব। যা মারুফদহ গ্রামের পাশ দিয়ে এবং নতুন চাকলা ও বালিহুদা গ্রামের মধ্যদিয়ে প্রবাহিত হয়েছে।
খালেদা একরাম

অধ্যাপক খালেদা একরাম (জন্ম: ৬ আগস্ট, ১৯৫০; মৃত্যু: ২৪ মে, ২০১৬) বাংলাদেশ প্রকৌশল বিশ্ববিদ্যালয়ের প্রথম নারী উপাচার্য। অধ্যাপক খালেদা একরাম বাংলাদেশের কোনো পাবলিক বিশ্ববিদ্যালয়ের দায়িত্ব পাওয়া দ্বিতীয় নারী উপাচার্য আর বুয়েটে প্রথম নারী উপাচার্য ছিলেন।
১৯৫০ সালের ৬ অগাস্ট ঢাকায় জন্ম নেওয়া খালেদা ইকরামের বাড়ি বগুড়ায়। তবে তার জন্ম ঢাকায়। ঢাকাতেই বড় হয়েছেন তিনি। ১৯৭৪ সালে বুয়েট থেকে স্থাপত্যে ডিগ্রি নেওয়ার পর ১৯৮০ সালে ইউনিভার্সিটি অব হাওয়াই থেকে নগর পরিকল্পনা বিষয়ে স্নাতকোত্তর ডিগ্রি নেন।
অধ্যাপক খালেদা একরাম বুয়েটের স্থাপত্য বিভাগের অধ্যাপক ছিলেন। ৪০ বছরের বেশি সময় ধরে শিক্ষকতা করেছেন তিনি। ২০১৪ সালের সেপ্টেম্বরে চার বছরের জন্য বুয়েটের উপাচার্য হিসেবে নিয়োগ পান খালেদা একরাম।
মে মাসের মাঝামাঝি সময়ে চিকিৎসার জন্য খালেদা একরামকে ব্যাংককে নেওয়া হয়। পরে অবস্থার অবনতি হলে তাকে লাইফ সাপোর্টে রাখা হয়। ২৪ মে ২০১৬ সোমবার দিবাগত রাতে ব্যাংককের একটি হাসপাতালে চিকিৎসাধীন অবস্থায় শেষনিশ্বাস ত্যাগ করেন খালেদা একরাম। তার বয়স হয়েছিল ৬৫ বছর।
আইসক্রিম (চলচ্চিত্র)

আইসক্রিম ত্রিভুজ প্রেমের হাসি-কান্নাকে উপজীব্য করে নির্মিত বাংলাদেশী চলচ্চিত্র। এর কাহিনি, চিত্রনাট্য, সংলাপ ও পরিচালনায় ছিলেন রেদওয়ান রনি। এটি প্রযোজনা করেছে পিং-পং এন্টারটেইনমেন্ট, পপকর্ন ফিল্মস এবং টপ অব মাইন্ড। এতে অভিনয় করেছেন উদয়, তুষি, রাজ, এটিএম শামসুজ্জামান, ওমর সানী, নাদিয়া খানম, দিতি ও সায়েম সাদাত। চলচ্চিত্রটির মাধ্যমে মিনার রহমান নেপথ্য কণ্ঠশিল্পী হিসেবে যাত্রা শুরু করেছিলেন।
একটি ত্রিভুজ ভালোবাসার গল্প এতে তুলে ধরা হয়েছে। "ভালোবাসা যে যত্নে রাখতে হয়, ভালোবাসাকে ভালো বাসতে হয়" এই প্রতিপাদ্যের ওপর ভিত্তি করেই গড়ে উঠেছে এর মুল কাহিনি।
সম্পূর্ণ ছবিটির দৃশ্যায়ন বাংলাদেশেই করা হয়। ২০১৪ সালের ৫ এপ্রিল সেন্টমার্টিনে দৃশ্যধারণ দিয়ে শুরু এর দৃশ্যায়নের কাজ। পরবর্তিতে ঢাকার অদূরে সাভারসহ দেশের বিভিন্ন জায়গায় ছবিটির দৃশ্যায়নের কাজ হয়।
অলিম্পিকে ত্রিনিদাদ ও টোবাগো

ত্রিনিদাদ ও টোবাগো প্রথম অলিম্পিক গেমসে অংশগ্রহণ করে ১৯৪৮ গ্রীষ্মকালীন অলিম্পিকে। অভিষেকের পর ত্রিনিদাদ ১৪টি গ্রীষ্মকালীন ও ৩টি শীতকালীন অলিম্পিক গেমসে অংশগ্রহণ করেছে। শীতকালীন অলিম্পিক গেমসে অভিষেক হয় ১৯৯৪ সালে।
ত্রিনিদাদের ক্রীড়াবিদগণ ২টি স্বর্ণ সহ মোট ১৮টি পদক জিতেছে। প্রথম পদক জিতে ১৯৪৮ গেমসে ভারোত্তোলনে।
শঙ্খনীল কারাগার (চলচ্চিত্র)

শঙ্খনীল কারাগার ১৯৯২ সালে মুক্তিপ্রাপ্ত বাংলাদেশী বাংলা ভাষার পারিবারিক নাট্যধর্মী চলচ্চিত্র। বাংলাদেশী সাহিত্যিক হুমায়ূন আহমেদের উপন্যাস "শঙ্খনীল কারাগার" অবলম্বনে চলচ্চিত্রটি পরিচালনা করেছেন মুস্তাফিজুর রহমান। মধ্যবিত্ত সমাজের গল্প নিয়ে নির্মিত এই চলচ্চিত্রে অভিনয় করেছেন ডলি জহুর, আসাদুজ্জামান নূর, সুবর্ণা মুস্তাফা, চম্পা। চলচ্চিত্রটি শ্রেষ্ঠ চলচ্চিত্রসহ চারটি বিভাগে জাতীয় চলচ্চিত্র পুরস্কার অর্জন করে।
রাবেয়া মধ্যবিত্ত দম্পতি মতিন উদ্দিন ও শিরিনের মেয়ে। গায়ের রং কালো হওয়ায় তার জন্য ভালো পাত্র পাওয়া যায় না। অপরদিকে মধ্যবিত্ত পরিবারে চলছে অভাব অনটন। ছোট ভাই খোকা চাকরির অন্বেষণে ঘুরছে। ছোটবোন রুনুর জন্য ভাল বিয়ের প্রস্তাব আসে। এভাবে নানা ধরনের টানাপোড়েন আর সংগ্রামের মধ্য দিয়ে এগিয়ে যেতে হয় পরিবারটিকে।
শঙ্খনীল কারাগার চলচ্চিত্রের সঙ্গীত পরিচালনা করেছেন খন্দকার নুরুল আলম। গীত রচনা করেছেন মোহাম্মদ রফিকুজ্জামান। গানে কণ্ঠ দিয়েছেন সাবিনা ইয়াসমিন, এন্ড্রু কিশোর, রুনা লায়লা, ও শাম্মী আখতার।
জাতীয় চলচ্চিত্র পুরস্কার
সর্বানন্দ সোনোয়াল

সর্বানন্দ সোনোয়াল (; ) অসমের প্রাক্তন মুখ্যমন্ত্রী ও ভারতীয় জনতা পার্টির নেতা। ২০১৬ সনের অসম বিধানসভা নির্বাচনে ভারতীয় জনতা পার্টি বিপুল সংখ্যক ভোটে জয়ী হয় ও সর্বানন্দ সোনোয়াল অসমের মুখ্যমন্ত্রীর পদ গ্রহণ করেন।
তিনি ২০১৬সনের ২৪মে তারিখে গুয়াহাটিতে মুখ্যমন্ত্রী পদের শপথ গ্রহণ করেন। তিনি সারা আসাম ছাত্র সংগঠনের প্রাক্তন সভাপতি ছিলেন।
অসমের ডিব্রুগড়ে সর্বানন্দ সোনোয়াল জন্মগ্রহণ করেন। তার পিতার নাম জিবেশ্বর সোনোয়াল ও মাতার নাম দিনেশ্বরী সোনোয়াল।
মোহিত রায়না

মোহিত রায়না (জন্ম: ১৪ আগস্ট ১৯৮২) একজন ভারতীয় অভিনেতা, যিনি হিন্দি চলচ্চিত্র এবং টেলিভিশনে অভিনয় করেন। তিনি একটি কল্পবিজ্ঞান অনুষ্ঠান "অন্তরীক্ষ (২০০৪)" এর মাধ্যমে তার অভিনয় জীবন শুরু করেন এবং পরে "ডন মুথু স্বামী" (২০০৮) চলচ্চিত্রে অভিনয় করেন। টেলিভিশন ধারাবাহিক "দেবাদিদেব মহাদেব" এবং "মহাভারত-" এ হিন্দু দেবতা শিবের প্রধান ভূমিকার জন্য সবচেয়ে বেশি পরিচিত, যার আগে তিনি "চেহরা" (২০০৯) এবং "গঙ্গা কি ধীজ" (২০১০) সহ টেলিভিশন ধারাবাহিকে অভিনয় করেছিলেন।
মোহিত রায়না ১৪ আগস্ট ১৯৮২ সালে একজন কাশ্মীরি পন্ডিত পরিবারে জন্মগ্রহণ করেন । তিনি জম্মুর কেন্দ্রীয় বিদ্যালয় স্কুলে শিক্ষিত হন এবং জম্মু বিশ্ববিদ্যালয় থেকে বাণিজ্যে স্নাতক ডিগ্রি অর্জন করেন। মডেলিংয়ে ক্যারিয়ার শুরু করার জন্য তিনি মুম্বাইতে চলে আসেন। তিনি আশা করেছিলেন যে মডেলিং তার জন্য অভিনয়ের পাথেয় হবে এবং তার কিশোর বয়সের ১০৭ কিলোগ্রাম ওজন থেকে ২৯ কিলোগ্রাম কমিয়েছেন যেন তিনি ২০০৫ গ্রাসিম মিস্টার ইন্ডিয়া মডেলিংয়ে অংশগ্রহণ করতে পারেন। প্রতিযোগিতা সেই প্রতিযোগিতায় তিনি সেরা পাঁচ প্রতিযোগীর মধ্যে স্থান পেয়েছিলেন।
২০২২ সালে ১ জানুয়ারি মোহিত তার দীর্ঘদিনের বান্ধবী অদিতি চন্দ্রকে বিয়ে করেছেন। ২০২৩ সালের ১৬ মার্চ এই দম্পতি একটি কন্যা সন্তান লাভ করেন।
২০০৪ সালে "অন্তরীক্ষ" নামে একটি সায়েন্স ফিকশন টেলিভিশন অনুষ্ঠান দিয়ে মোহিতের অভিনয় জীবন শুরু হয়েছিল। ২০০৮ সালে, তিনি কমেডি চলচ্চিত্র "ডন মুথু স্বামী-" তে জয় কিষাণ চরিত্রে অভিনয় করেন, যেটি বক্স অফিসে সফল হয়নি এবং তাকে টেলিভিশনের কাজে ফিরে আসতে বাধ্য করে। ২০০৯ সালে তিনি "চেহরা" টিভি সিরিজে উপস্থিত ছিলেন, একটি সাসপেন্স নাটক যা একটি প্রতিবন্ধী মেয়েকে ঘিরে আবর্তিত হয়েছিল। মোহিত তার স্বামী গারভের ভূমিকায় অভিনয় করেছিলেন, একজন তরুণ ব্যবসায়ী টাইকুন। তিনিও "বন্দিনী" এ ও উপস্থিত ছিলেন।
২০১১ সালে, তিনি নিখিল সিনহার "দেবাদিদেব মহাদেব" - এ প্রধান চরিত্রে অভিনয় করেছিলেন। ধারাবাহিকটি দেবতা শিবকে প্রাধাণ্য দিয়ে নির্মিত এবং সতী ও পরে পার্বতীর সাথে তার বিবাহের মাধ্যমে একজন সন্ন্যাসী থেকে একজন গৃহকর্তায় তার যাত্রা চিত্রিত করে। মোহিত এই ভূমিকার জন্য তার শারীরিক গঠনের উন্নতির জন্য কাজ করেছিলেন, এবং ভারতীয় শাস্ত্রীয় নৃত্য কথক শিখতে শুরু করেছিলেন, যা শিবের ভূমিকার অবিচ্ছেদ্য অংশ। "টাইমস অফ ইন্ডিয়া" বলেছে যে ভূমিকাটি তার "ফ্যাব অ্যাবস, হাঁসি এবং অভিনয় চপস" এর কারণে ভক্তদের কাছে প্রচুর জনপ্রিয়তা পান। এবং এই ধারাবাহিকে একাই ৫২টি চরিত্রে অভিনয়ের জন্য লিম্কা বুক অব রেকর্ডসে স্থান পেয়েছেন।
মোহিত কালারস টিভির ঐতিহাসিক ধারাবাহিক "চক্রবর্তী অশোক সম্রাটে" প্রাপ্তবয়স্ক সম্রাট অশোকের চরিত্রে অভিনয় করেছেন। ধারাবাহিকটি ২০১৬ সালের ২ মে থেকে সম্প্রচার শুরু হয়। অশোকের পরে, মোহিত "২১ সরফরোশ - সারাগড়ী ১৮৯৭" এ হাবিলদার ইশার সিং- এর ভূমিকায় অভিনয় করেছিলেন যা সারাগড়ীর যুদ্ধের উপর ভিত্তি করে তৈরি।
১১ জানুয়ারী ২০১৯ এ মুক্তিপ্রাপ্ত বলিউড চলচ্চিত্র "" মোহিত মেজর করণ কাশ্যপের ভূমিকায় অভিনয় করেছিলেন।
তিনি দিয়া মির্জার বিপরীতে অভিনয় করা জি৫ ওয়েব ধারাবাহিক "কাফির" দিয়ে তার ওয়েবে আত্মপ্রকাশ করেন।
"মুম্বাই ডায়েরি ২৬/১১" ধারাবাহিকে ডাঃ কৌশিক ওবেরয়ের চরিত্রে অভিনয় করছেন। অনুষ্ঠানটি নিখিল আডবাণী দ্বারা তৈরি এবং প্রযোজনা করেছে এম্মে এন্টারটেইনমেন্ট । এতে আরও অভিনয় করেছেন কঙ্কনা সেন শর্মা, টিনা দেশাই এবং শ্রেয়া ধন্বন্তরী ৷
ত্রিবন্ধন

রসায়নশাস্ত্রে ত্রিবন্ধন হল এক ধরনের রাসায়নিক বন্ধন যেখানে দুটি পরমাণু ৬টি বন্ধন ইলেকট্রনের মাধ্যমে যুক্ত হয়। সাধারণ সমযোজী বন্ধনে দুটি পরমাণু দুটি ইলেকট্রন ভাগাভাগি করে বন্ধন গঠন করে থাকে। ত্রিবন্ধনের সবচেয়ে বেশি উদাহরণ খুঁজে পাওয়া যাবে কার্বন পরমাণু দ্বারা গঠিত যৌগে, যেমন অ্যালকাইন। এছাড়া সায়ানাইড ও আইসোসায়ানাইড কার্যকরী মূলকবিশিষ্ট যৌগেও ত্রিবন্ধন বিদ্যমান। কিছু দ্বিপরমাণুক অণু, যেমন ডাইনাইট্রোজেন এবং কার্বন মনোক্সাইড প্রভৃতি যৌগেও ত্রিবন্ধন দেখা যায়। গাঠনিক সংকেতে দুটি পরমাণুর মধ্যকার ত্রিবন্ধনকে তিনটি সমান্তরাল রেখা (≡) আকারে দেখানো হয়।
ত্রিবন্ধন, দ্বিবন্ধন অপেক্ষা অধিকতর শক্তিশালী, তাই তাদের বন্ধন দৈর্ঘ্যও ছোট। উদাহরণস্বরূপ ইথাইন (HC≡CH) এর অণুতে কার্বন-কার্বন বন্ধন দূরত্ব ১২০ পিকোমিটার হলেও ইথিন (HC=CH) অণুর বন্ধন দূরত্ব ১৩৩ পিকোমিটার, অর্থাৎ ইথিন অপেক্ষা ছোট। এই বন্ধনধারীদের বন্ধনীক্রম তিন।
অরবিটালের সংকরায়ণ দ্বারা এই প্রকৃতির বন্ধন ব্যাখ্যা করা যায়। অ্যাসিটিলিন বা ইথাইনের ক্ষেত্রে প্রতিটা কার্বন পরমাণু তার যোজ্যতাস্তরের একটি s ও একটি p অরবিটাল পরস্পর পরস্পরের সাথে অধিক্রমণ করে দুটি সমশক্তিসম্পন্ন sp সংকরায়িত অরবিটাল গঠন করে। অর্থাৎ ইথাইনের ক্ষেত্রে দুটি sp অরবিটাল এবং দুটি p অরবিটাল (p ও p) থাকে। এই p অরবিটালদ্বয় পরস্পরের সাথে ১৮০° কোণে অবস্থান করে। এমতাবস্থায় বন্ধন গঠনের জন্য প্রতিটা কার্বনের sp অরবিটাল পরস্পরের সাথে অধিক্রমিত হয়ে sp-sp σ-বন্ধন গঠন করে। অসংকরিত p ও p অরবিটালদ্বয়ের প্রত্যেকের লোব দুটি সমতলের উপরে ও নিচে পরস্পর সমান্তরালভাবে অবস্থান করে ফলে একটির p এর সাথে অপরটির p এবং একটির p এর সাথে অপরটির p অরবিটালের π-বন্ধন গঠন করে। শেষমেষ একটি σ ও দুটি π-বন্ধন গঠিত হওয়ার মাধ্যমে কার্বন কার্বন ত্রিবন্ধন গঠিত হয়।
বাঁকা বন্ধন মডেল অনুযায়ী, তিনটি sp লোবের অধিক্রমণও ত্রিবন্ধন গঠন করতে পারে, যেখানে পাই (π) বন্ধনের কোনো প্রয়োজন হয় না।
আগুনের পরশমণি (চলচ্চিত্র)

আগুনের পরশমণি ১৯৯৪ সালে মুক্তিপ্রাপ্ত বাংলাদেশী বাংলা ভাষার চলচ্চিত্র। বাংলাদেশের স্বাধীনতা যুদ্ধভিত্তিক এই চলচ্চিত্রটি পরিচালনা করেন বাংলাদেশের বিখ্যাত কথাসাহিত্যিক হুমায়ূন আহমেদ। এটি তার নিজের লেখা আগুনের পরশমণি উপন্যাস অবলম্বনে নির্মাণ করেন এবং এটিই তার পরিচালিত প্রথম পূর্ণদৈর্ঘ্য চলচ্চিত্র। এতে অভিনয় করেছেন বিপাশা হায়াত, আসাদুজ্জামান নূর, আবুল হায়াত, ডলি জহুর সহ আরো অনেকে। বাংলাদেশে সরকারী চলচ্চিত্র অনুদানে নির্মিত "আগুনের পরশমণি" চলচ্চিত্রটি শ্রেষ্ঠ চলচ্চিত্রসহ আটটি বিভাগে জাতীয় চলচ্চিত্র পুরস্কার অর্জন করে।
১৯৭১ সালের মে মাস। অবরুদ্ধ ঢাকায় ভীষণ নিস্তব্ধ রাতের বুক চিরে ছুটছে পাকিস্তানি হানাদার বাহিনীর সাঁজোয়া গাড়ির বহর। তীব্র হতাশা, তীব্র ভয়ে কাঁপছে বাংলাদেশের মানুষ। অবরুদ্ধ ঢাকার একটি পরিবারের কর্তা মতিন সাহেব ট্রানজিস্টার শোনার চেষ্টা করছেন মৃদু ভলিউমে। ভয়েস অব আমেরিকা, বিবিসি, স্বাধীন বাংলা বেতার কেন্দ্র শোনার চেষ্টা করছেন। নব ঘোরাচ্ছেন ট্রানজিস্টারের। হঠাৎ শুনতে পেলেন বজ্রকণ্ঠের অংশ বিশেষ : ‘মনে রাখবা রক্ত যখন দিয়েছি / রক্ত আরও দিবঃ / এবারের সংগ্রাম আমাদের মুক্তির সংগ্রাম / এবারের সংগ্রাম আমাদের স্বাধীনতার সংগ্রাম। কিছুই ভালো লাগেনা মতিন সাহেবের বড় মেয়ে রাত্রির। তাদের পরিবারে কয়েকদিন পর হাজির হন মতিন সাহেবের বন্ধুর ছেলে বদি। বদি এবং তার সহযোদ্ধারা একের পর এক অভিযান করে সফলতা লাভ করে। কিন্তু এক এক করে তারা পাক বাহিনীর হাতে বন্দি হয়। একটি অপারেশনে গুলিবিদ্ধ হয় বদি। তাকে মতিন সাহেবের বাড়িতে রেখে ফেরার পথে ধরা পড়ে গেরিলাযোদ্ধা রাশেদুল করিম। তাকে জিজ্ঞাসাবাদের সময় থু থু ছিটিয়েছেন পাকিস্তানি মেজরের মুখে। হাতের আঙুল কেটে ফেলা হয়েছে তার। তবুও তিনি মাথা নোয়াননি। কার্ফ্যু শুরু হওয়ায় তাকে সারানোর মত ডাক্তার, ঔষধের জন্য সকাল পর্যন্ত অপেক্ষা করতে হবে। কিন্তু তিনি কি পারবেন সকাল পর্যন্ত বাঁচতে? তিনি কি আরেকটি ভোরের সূর্যালোক দেখতে পাবেন? এভাবেই শেষ হয় চলচ্চিত্রের কাহিনি।
আগুনের পরশমণি চলচ্চিত্রের সঙ্গীত পরিচালনা করেছেন সত্য সাহা। গানের কথা রবীন্দ্রনাথ ঠাকুর ও হাছন রাজার গান থেকে নেয়া। গানে কণ্ঠ দিয়েছেন শাম্মী আখতার, মিতা হক।
জাতীয় চলচ্চিত্র পুরস্কার